text:
Promo-Tur dia nos ta lanta,tur dia nos ta pensa,particularmente como persona cu ta traha den comercio bo ta pensa con mi por anuncia mi producto atravez di un media cu no tin compromiso cu ningún partido politico,of laso cu ningún instancia cu por stroba mi producto drenta den tur cas,auto empresa e industria di nos país Aruba.
Pensa sabi,unico media cu ta restabo pabo anuncia bo producto independientemente sin ningún laso cu ningún instancia aki na Aruba ta Hit 94 FM,laga expertonan di decadanan di sabiduria den media giyabo pa bo jega na e anuncio corecto pa bo producto of empresa.
Awe un dia den tempo dificil di tanto manipulación di tanto forma con pa cambia bo pensamento ta bon bo sinta un rato y pensa…
Ta facil, duna Hit 94 un jamada y sinti con bon bo ta wordo trata,serca nos como empresa bo ta un amigo y un amigo pa semper.
Jama nos na 5820694 of manda un email na hit94fm@gmail.com


c: text/html

text:
Oranjestad- Den e ultimo dianan di aña 2015 y den e prome dianan di aña 2016, nos por a tuma nota cu e makinaria di propaganda di e gobierno di AVP a bin cu un avalancha di “bon noticia”.
Ta parce cu gobierno ta den un desesperacion total.
Prome ta bin cu e noticia di un asina yama “Heads up Agreement” cu casi no ta diferente cu e MOU cu a ser firma un paar di siman pasa.
Y pa completa e obra maestro di manipulacion, ta notifica e pueblo durante e ultimo dianan di 2015 den un conferencia di prensa yamá cu caracter di URGENCIA – y na unda un solo periodista comprometi a wordo invita – e gran noticia cu lo bin cu un descuento di 10% riba tarifanan pa coriente. Tur esaki sin menciona cu for di 2009 continuamente tabata aumenta e tarifa di awa y coriente.
Remarcabel aki ta cu un paar di siman pasa tanto WEB como Elmar a bisa cu nan situacion financiero no ta mucho di gaba.
Y awor diripiente ta bay duna un regalo cu lo bay costa e companianan estatal 15 miyon florin pa luna (180 miyon pa aña).
Rara, con esaki ta posibel?? E directornan di tanto WEB como Elmar debe pueblo un splicacion.
Alabes gobierno a anuncia cu e aña 2016 lo ta uno super positivo pa Aruba y pa e pueblo Arubano. Ohala esaki ta berdad, pa asina ey, nos pueblo por wordo alivia di e medidanan cu ta masacrando nan.
T’asina anto cu nos mester sinta man cruza pa loke ta trata e Mal Gobernacion di e gobierno aki? Nos ta kere cu awor mas cu nunca nos mester haci nos maximo esfuerso pa yega na un Union cu e intencion pa firma un Compromiso Nacional na unda lo mester introduci reglanan estricto di “Good Governance”!
Hopi lo puntra dicon mester bin cu reglanan di “Good Governance” si cos ta bon?? Nos refineria a habri, nos tin gas den nos subsuelonan, nos turismo ta creciendo enormemente, tur esaki segun e PR di e gobierno di AVP.
Wel, e motibonan ta obvio.
Nos mester djis mira kiko ta sosodiendo 17 miya pazuid di nos isla. Ta conoci cu nos bisiña ta un di e paisnan mas bendiciona cu rikesanan natural, y nos tur sa kiko ta e situacion cu e pais ta pasando aden y con e pueblo ta sufriendo.
Gobiernonan a haci y deshaci y a kere cu nunca placa lo caba cu nan y cu nan por a sigui hunga “sinterklaas” pa eternidad.
Pakiko esaki por a yega asina leu?
E contesta ta hopi facil: NO tin reglanan di “Good Governance”. NO tin transparencia; corupcion ta na ordo di dia; patronahe politico ta algo comun; organonan y empresanan ta ser usa pa metanan exclusivamente pa faborece esnan cerca di e gobernantenan.
Organonan cu ta suposed di ta independiente, ta totalmente politisá. Prioridadnan ta ser poni robes, cu e consecuencia cu entre otro pobresa ta aumenta, enseñanza ta wordo neglisha y criminalidad ta azotando e pueblo, etc. etc.
Na Aruba ya caba nos ta sintiendo e mesun cosnan aki caba.
Ta p’esey ta esencial pa prome cu ta laat, bin cu e reglanan di “Good Governance”. Nos ta consciente cu e trayecto lo no ta facil, pero si realmente nos kier papia di “SOSTENIBILIDAD” den desaroyo humano, anto nos mester cuminza traha riba esaki.
Y nos no mester bay inventa e wiel. Ya caba Nacionnan Uni tin tur cos “in place” pa yuda na yega e ideal aki.
E unico ingrediente necesario ta “BOLUNTAD” di e propio politico pa mara man di e politico. Nacionnan Uni tin un cuadra pa duna contenido di kiko ta un situacion ideal pa yega na “Good Governance”.
Esakinan ta;
* Transparencia.
* Responsabilisacion tanto den e sector publico como den esun priva;
* Participacion di tur hende;
* Reglanan di ley y enforzamento di esakinan;
* Igualdad y inclusion;
* Reactivo;
* Mester busca consensus;
*Efectivo y eficiente;
Cada un di e 8 puntonan aki lo garantisa e sostenibilidad humano, cu na su turno lo percura cu e pueblo den su totalidad lo wordo beneficia, y no djis un grupito.
Y si realmente nos kier ta merecedor di tin nos Status Aparte original back, nos mester yega na e UNION pa den un Compromiso Nacional garantiza cu nos rikesanan lo ser reparti na un manera husto, y cu e pueblo den su totalidad lo por goza di esey, sino ta un grupito atrobe lo ser beneficia.
Haciendo esaki, nos lo caba tambe cu e discusionnan eterno riba friends & family, riba tanchi y ompi, etc. etc.; e ora ey e discusionnan lo ta riba “issues”!!
Den nomber di Union Patriotico Progresista – U.P.P.
Candelario A. S. D. – Booshi – Wever
Brazil, januari 3, 2016

robotstxt: allowed

filter: keep


text:
KRALENDIJK – Jean Charls A. a tene relashon seksual ku 3 menor di edat i a bisa hues e no tabata sa ku ta algu kastigabel.
“Momentu ku e kos a sosodé mi tabatin gana sinembargo despues el a duelmi loke a pasa,” akusado a konta. Hues Gruijters a papia ku e akusado riba e diferente kasonan ku a tuma lugá entre otro sèks ku menor di edat i kontra deseo den outo. E akusado a nenga ku el a tene relashon seksual ku un di e muchanan. Simplemente a deklará algu ku no a sosodé, akusado a konta. Hues a bis’é: ”Kiko bo ta pensa di hasi sèks ku un mucha di 12 aña i sake na estado?
Fiskal J. Blanco a bisa e akusado ku e no tabata sa ku sèks ku mucha menor di edat 16 òf 12 aña ta kastigabel. Fiskal a konta loke e mucha di 14 aña a deklará kon tur kos a sosodé. Tin un daño di pèrwisio di algu mas ku 4 mil dòler.
Fiskal a trese su rekisitorio i a menshoná e muchanan menor di edat ku e tabata tene relashon kuné. El a bisa segun e deklarashon di loke e muchanan a deklará, ta bèrdat. “Mi no ta duda ku bo a tene relashon ku tur 3 mucha. Djis imaginá ku e muchanan a tene relashon ku un hòmber mas ku dos bes mas grandi ku nan. Bo tabata kore ku outo di bo mayornan i konvensé e muchanan pa hasi sèks ku nan. Mi ta pidi un kastigu di 5 aña di prison i algu mas ku 4 mil dòler daño di perwisio,” fiskal J. Blanco a bisa.
Abogado E. Winkel a defendé su kliente i el a bisa entre otro ku no ta kla si el a tene relashon seksual ku e mucha muhé di 16 aña.
Lastu palabra di akusado: ”Mi ta aseptá ku mi a faya i ta tuma e 5 aña di kastigu. Mi ta respetá fiskal ku loke el a pidi p’ami”.
Despues ku hues a tuma un momentu di pouze, el a regresá i kontinuá i a dikta sentensia di e kaso. “Mi ta di akuerdo ku loke fiskal a pidi pa bo. E outo ta keda konfiská, debí ku e ta forma parti di loke a sosodé. 48 luna kastigu di prison i mester paga e daño di perwisio di algu mas ku 4 mil dòler.


text:
WILLEMSTAD — E fin di siman aki 20 pa 22 di Yanüari Power Pool Productions ta presentá un tremendo kampeonato Internashonal di biar kaminda un total di 40 hungadó tantu lokal komo internashonal lo partisipa na e Caribbean Ten Ball Challenge. Kòrsou lo ta bon presentá ku alrededor di 20 partisipante. Den esnan ku ta partisipá Jeffrey Nieuwenhuijzen e aktual nr. 1 di Kòrsou i Bryan Farah lo ta den esnan faborito pa bai ke título máksimo. Lo ta bai tin partisipante internashonal di e siguiente paisnan ku ta: Trinidad & Tobago, Guyana, Venezuela, Inglatera, Alemania, Merka, Aruba, Panama, Santo Domingo i Puerto Rico.
Den esnan internashonal lo bai tei Alan Rolon 2 biaha kampeon panamericano (2004, 2005). Alan tambe lo tambe ta den e faboritonan pa bai ke título. Banda di esei nos tin e venezolano revelashon hubenil ku a kaba di sali nr. 5 na e weganan mundial na China Jesus Atencio. Jesus ta 7 biaha kampeon hubenil di weganan Panamerikano.
Lo bai tin aproksimadamente un total di 6000$ na premio. E weganan lo tuma luga na House of Billiards (Landhuis Granbeeuw). Entrada ta por nada. E weganan lo kuminsá djabièrnè alrededor di mitar di 3 te ku 10 or anochi. Djasabra for di 1pm te ku 10pm. Djadumingu for di 1or anto 8or e gran final. E organisadó di e evento aki ta Karl Vervuurt. E tournament director pa e evento aki lo ta na enkargo di Michael Arvelo I e parti technico lo wordu manega pa Gemajel (Jimmy) Rol.
Power Pool Productions ke yama un danki na tur e sponsornan ku a yuda pa hasi e evento aki posibel:
Fire Grill Café, Right Side Car rental, Bugs Bunny, Nolly’s Party rental BV, Sportcenter, DejaCon, Hotel Otrabanda, House of Billiards, Jdh Car Rental, Island Pool, Emporio.


text:
23 Jul Curoil i KTK ta firma MOU
Benefisio ekonómiko pa ámbos kompania
Willemstad – Djaluna último, den presensia di Minister di Desaroyo Ekonómiko, sr. Steven Martina, e kompanianan di gobièrnu Curoil i KTK a firma un ‘Memorandum of Understanding’ (MOU) ku e enfoke pa traha riba un futuro kolaborashon pa loke ta trata transporte di produkto petrolero entre Kòrsou i otro Islanan den Caribe.
Ku e eksperiensha amplio di KTK i Curoil, den e sektor di transporte marítimo i distribushon di produkto petrolero respektivamente, e partidonan ta premirá ku un futuro kolaborashon lo trese benefisio ekonómiko pa ámbos kompania. Pa KTK esaki lo nifiká un ampliashon di su portafolio di servisionan i pa Curoil esaki lo nifiká traha ku un partner stratégiko lokal den e área di servisio marítimo ku por trese aun mas efisiensia den e kompania su kadena di distribushon.
Durante e akto di firmamentu, Minister Steven Martina a ekspresá ku e ta sumamente kontentu kon nos kompanianan di gobièrnu a sa di traha huntu i komplementá otro na benefisio di trabounan ku mester keda hasí pa ku nan klientenan i Kòrsou en general. Segun Minister Martina: ” Di e forma aki nos ta dal otro stap positivo den desaroyo di Kòrsou su ekonomia”.
Riba e potrèt por mira e momentu ku sr. Yamil Lasten, direktor di Curoil, i sr. Suldric Rojer,
direktor di KTK ta firma e akuerdo. Huntu ku nan, Minister Steven Martina ku a sirbi komo
testigu durante e akto di firmamentu.


text:
Oranjestad – Rene Bernabela(TOPA) den un otro entrevist a informa pueblo cu diahueps den oranan laat den atardi enegociacionnan cu tabata tin entre empleadonan publico y ministro di finansas e reunion a tranca.
Despues di basta hora di deliberacion entre gobierno y sindicatonan representando e ambternaarnan esaki no por a continua. E ta felicita tur sindicato cu a para den un forma firme y a bisa gobierno no y na unda cu gobierno a keda insisti pa no paga e inhaalmanouvre mientrastanto cu no uni e ley di AOV cu recientemente a wordo pasa y tambe esun di AFPA pa aumenta e edad di penshoennan pa e ambtenaarnan na edad di 65 anja.
A protesta formalmente y a bisa Ministro Irausquin e propuesta aki no ta aceptabel.
Sr.Bernabela ta amplia atravez di nos Player :


text:
E raport di IMF cu a sali siman pasa ta duna un bon bista di unda nos a bin, unda nos ta y unda nos ta bay na Aruba cu nos economia, mercado laboral y finansa publico. IMF ta señala bon cla cu ta for di un caida economico di ‘dobel cifra’ (15%) nos a bin, pa un crecemento economico di 4,5% na 2013 y prognostico di 2,25% na 2015. Niun pais, ni den Reino ni pafor di Reino a logra esaki den asina poco tempo. E resultado aki ta danki pa e tremendo crecemento di entradanan di turismo, inversionnan publico di gobierno y un reforma gradual di sector publico.
Finansa publico ta den recuperacion segun IMF. E reformanan di fondonan di pensioen y di seguro medico a contribui na esaki. E deficit riba presupuesto ta baha e aña aki te na 3.75% te yega in surplus chikito na 2018 cu e maneho actual.
E expectativa di IMF pa futuro ta cu e nos economico lo sigui crece door di bon maneho y desaroyo den turismo y door di inversionnan den proyectonan di gobierno, e.o. e Green Corridor y e Ringweg#3. Productividad mester crece segun IMF sigur awor cu e refeneria ta cera. Inversionnan den e sector di energia renovabel ta un sector prometedor pa Aruba segun IMF. E motibo su tras ta cu e lo reduci e gasto grandi cu Aruba tin cu importacion di petroleo. Hunto cu e reformanan fiscal cu ta planea pa e aña aki y reformanan den aparato di gobierno, finansa publico lo sigui consolida te yega te un surplus chikito na 2018.
Mester bay wak ta pakico inversion y crecemento economico a reduci na 2014. E unico cos cu por a causa esaki ta e intervencion innecesario, inefectivo y illegal di gobierno actual di Hulanda y e consehonan descabeya di CFT. Esey tabata e fuente di inseguridad cu IMF ta señala. Ta esey y e consehonan di CFT, cu a crea inseguridad, a stagna inversion di sector priva y di gobierno y a stroba economia di crece. Ta tempo pa nos miho amigo Hulanda traha cu nos enbez di stroba nos riba tereno di finansa publico.
E conclusion mas importante cu por saca di e raport di IMF aki ta cu e maneho balansa cu Gabinete Mike Eman I y II a hiba y cu nos fraccion a sostene tabata uno corecto. E ta e maneho di prome stimula economia cu proyectonan publico y mehoracion di forsa di compra, di cuminsa crea un sector economico nobo, e economia “berde” di energia renovabel, di reduci gastonan publico gradualmente dene forma mas responsabel posibel y di balansa finansa publico cu reformanan fiscal y di reorganisacion structural di aparato publico. E maneho aki a duna e resultadonan di pone e economia crece atrobe (-15% pa +2.75%), crea cuponan di trabou, haci fondonan di pensioen y di seguro medico sostenibel y pone finansa publico riba caminda pa uno sostenibel. Tur esaki den apensa cinco aña! Nos no ta cla. Ainda falta un bon caminda pa bay. Pero cu nos ta riba e bon caminda ta sigur. E raport di IMF aki ta confirma esaki!


text:
Willemstad- Na mei 2010 CFATF a disidí ku Kòrsou lo mester pasa raportá periódikamente over di e adelantonan pa remediá e defisiensianan ku a wòrdu señala den su strukturanan pa por evita labamentu di plaka i finansiamento di terorismo.
E defisiensianan tabata relashoná ku fayonan den nos leinan i alabés den nos proseduranan. Delaster añanan esakinan a keda remediá di tal manera ku den su reunion di 9 di november di aña 2016 CFATF a disidi di kita Kòrsou for di e ‘lista’ di paísnan ku mester raportá periódikamente over di e pasonan pa remedia e defisiensianan pa asina por kumpli ku e normanan internashonal pa evita labamentu di plaka i finansiamento di terorismo.
Den e trayekto aki e efikasia di Ministerio di Finansas, en partikular riba tereno di e adaptashonnan nesesario di nos kwadro legal, a permití nos remediá e defisiensianan ku CFTATF a konstatá. E adaptashonnan aki a kondusí ku e Sekretariado di CFATF a konkluí ku Kòrsou no mester forma parti mas di e lista ei. E resultado aki ta di sumo importansia pa por reposishoná Kòrsou komo un hurisdikshon íntegro kaminda ta hasi negoshi kumpliendo ku e normanan internashonal mas eksigente. Atrabés di e kambio di nos klasifikashon dor di CFTATF, indusí dor di e adpatashonnan legal ku Kòrsou a introdusí, riba dia 9 di November 2016 na Turks and Caicos a keda disidí pa atribuí e klasifikashon di Largely Compliant na Kòrsou.


text:
Subsidio
Maneho di subsidio pa instancia social
Subsidio ta un instrumento di maneho cu e pais Aruba y particularmente e ministerio di Asuntonan Social tin pa atende y stimula e iniciativanan particular activo den sector social. Hunto cu e fundacionnan y organisacionnan concerni ta adresa necesidadnan social den nos sociedad y yuda crea oportunidad cu un persona por logra su maximo potencial.
Den e maneho vigente di otorgamento di subsidio na instancia particular sin meta pa crea ganashi ta enfatisa mas y mas evidencia di prestacion y di resultado a corto y largo plazo pa cu e obhetivo nan di maneho estableci.
Den e cuadro aki, ta traha conhuntamente cu e instancianan subsidia na reportahe financiero y reportahe di contenido standariza y basa ariba prestacion medibel. Resultado ta inclui un mihor bista ariba e actividadnan y servicionan otorga y e efectividad (doeltreffendheid) eficiencia (doelmatigheid) y licitud (rechtmatigheid) di esakinan en relacion cu realisacion di e puntonan di maneho acorda.
Maneho pa riba tereno social
Nos punto di salida ta basa riba e forsa di e individuo y famia y e persona ta para central den e forma di traha. E necesidadnan di e famia vulnerabel y di e grupo di meta cu ta den un situacion riscante ta e base pa provee servicio y ayudo. Esaki ta nifica cu gobierno ta haci un intervencion den e cadena di ayudo cu ta bin di famia y otro relacionnan na momento cu ayudo ta ser pidi. Investigacion, bon practica y necesidadnan di e persona den necesidad ta dicta e tipo di servicio y ayudo cu ta wordo duna. E informacion cu ta sali for di investigacion haci y e proceso di yudansa ta wordo uza pa stipula maneho dirigi riba mehoracion di servicionan cu ta pa mehora e posicion di e persona y /of grupo di meta.
Nos ta pone enfasis riba mira señalnan trempan, ayudo trempan y prevencion pa asina necesidadnan social no ta escala innecesariamente cu e posibilidad cu e ayudo por bira menos efectivo. Problema y situacionnan riscante den famia y cerca hoben ta wordo señala trempan y activamente atendi y sostene dor di gobierno y instancianan. Ta scoge formanan di traha cu ta mas tanto preventivo, interactivo y efectivo y menos curativo. Den cada fase di e proceso di socialisacion di mucha pa adulto y di adulto pa señoridad (Life Cycle Approach) lo mira cua ta e riesgonan cu famianan Arubano lo por encontra pa asina atende esakinan trempan y den forma preventivo.
Traha den cooperacion cu e Trahado Social di Scol ta importante durante e di dos fase di e proceso di socialisacion di mucha y hoben. Den e cuadro aki e cooperacion cu instancianan cu ta duna ayudo primario ta hopi importante. E instancianan aki ta es nan cu tin bista riba e diferente posibel riesgonan cu famianan y gruponan di meta ta enfrenta. Pues, instancianan di ayudo primario ta den e posicion pa por señala trempan pa por ofrece ayudo trempan. Traha den cooperacion cu ‘KIA y Reclassering’ tambe ta importante specialmente pa ‘First Offenders’ (hobennan cu a comete delito pa prome biaha) pa yuda trece nan bek y tene nan riba bon caminda pa medio di trayectonan di coaching y guia pa haya trabou y participacion positivo den comunidad
Mas desaroyo di maneho cu ta interactivo y dirigi riba implementacion y cu ta inclui participacion di gruponan di meta specifico y famianan desfaborece den e discusionnan. (Ta construi riba e forsa di e ciudadano, enfoca riba desaroyo, motivacion propio pa traha, transformacion di famianan vulnerabel y gruponan di meta pa ta mas participativo y resistente).
DAS ta introduci desde 2017 formanan innovativo di traha cu ta encera metodonan cu ta pas cu e grupo di meta y asina ta ofrece un ayudo na midi di es nan den necesidad. Metodo den cual e individuo mes y gruponan di meta ta dirigi nan propio desaroyo y ta haya miho bista riba nan propio capacidadnan pa resisti y surpasa situacionnan dificil. E forma di traha aki ta duna mas bista ariba caracteristicanan di gruponan di meta specifico y ta facilita procesonan di guia for di un strategia interdisciplinario. Asina DAS ta introduci e proyecto ‘Hobennan den Bijstand’ caminda lo uza e metodo (instrumento) ‘Self Sufficiency Matrix’. E ‘Self Sufficiency Matrix’ ta brinda e cliente di e diverso gruponan di meta y DAS mes bon bista ariba e forsa di e cliente y grupo di meta cu lo yuda nan pa logra metanan importante di bida manera empleo, educacion, bon relacionnan y otro metanan di bida.


text:
‘Support pa Bida’ ta un wèpsait nobo pa duna abo tur sosten pa bo por kambia bo estilo di biba, biba un bida salú i yuda otro ku tur lokual bo ta siña riba ‘Support pa Bida’. E wèpsait ta kompletamente na Papiamentu i ta habrí pa tur hende ku ke sa tokante salú di hende (Biba Salú, Kome Salú, Move Salú i Pensa Salú), Medioambiente i Naturalesa.
Support pa bida no ta mará na edat, ni na ningun religion òf sekso. E lenguahe riba e wèpsait ta semper korekto, edukativo i ku rèspèt pa tur hende. Tur artíkulo por wòrdu kopiá i usá pa propósito edukativo; esaki ta enserá ku por usa e wèpsait na skolnan i den gruponan ku solamente un restrikshon i esei ta ku mester menshoná ku e kopia ta di e wèpsait ‘Support pa Bida’. Kada dos siman nos ta publiká un boletin ku informashonnan interesante, ofertanan spesial, notisia tokante bo salú, evento i hopi mas.
Pa bo haña e boletin bo tin ku inskribí ku bo nòmber real –nos no ta aseptá nòmber fiktisio, alias òf nòmber di kariño- i bo e-mail adrès. Support pa Bida ta konektá (link) ku diferente media sosial manera Facebook, Twitter, Instagram etc. Riba e retnan sosial ei bo por sigui e diskushon sano tokante sierto tópiko.


text:
Belastingdienst Caribisch Nederland diariamente ta tuma desishonnan tokante abo komo pagadó di impuesto òf interesado (stakeholder).
Un ehèmpel:
- Bo ta doño di un di dos kas i bo mester paga impuesto di propiedat. Bo por oponé un disposishon tokante balor di bo bibienda. Mester entregá e karta di opheshon denter di dos luna despues di fecha di e disposishon. Den e karta di opheshon bo ta indiká ku argumento dikon bo no ta di akuerdo ku e disposishon aki*.
Belastingdienst Caribisch Nederland (e inspektor) ta tuma un desishon i lo motiva esaki, espesialmente ora di un rechaso òf un desishon kontrali.
Klaro ku por ta bo no ta di akuerdo ku e desishon ora di un rechaso òf un desishon kontrali, no opstante e motivashon. Den e kaso ei bo por entregá un karta di apelashon serka Korte den Promé Instansia. E ora ei e hues lo bolbe evaluá e kuestion, teniendo kuenta ku e argumentonan ku bo a skibi den bo karta di apelashon. Despues ta dikta un sentensia.
*Den hopi situashon den lei ta yama e desishon di e inspektor un disposishon.


text:
Zr.Ms. Groningen dentro di 3 siman a detektá kuater transporte di droga. Ku esaki e total kantidat di kaptura di droga a yega 13, desde e momentu ku e barku a keda stashoná na fin di aprel den region Karibe Hulandes. E barku patruyero a obligá durante último simannan, huntu ku Wardakosta Merikano, kuater asina yamá ‘go-fast’ botonan rápido, pa stòp. Durante esaki en total mas o ménos 4800 kilo di kontrabanda, entre kua kokaina i mariwana, a keda hañá.
Riba djabièrnè, 19 di ougùstùs Groningen a enkontra e promé di e kuater botonan di motor rápido. Una bes yegando serka di e go-fast Groningen a lansa e 2 botonan motorisá FRISC. A bordo di esakinan tabatin un ekipo di abordahe kombiná di Wardakosta i di Estados Unídos i tripulashon di Zr.Ms. Groningen. Nan tabata por a detené e boto ku droga ku mas o ménos 600 kg di kokaina i 4 sospechoso a bordo. Ademas di Groningen tambe tabatin un avion patruyero marítimo Dash-8 di Wardakosta Region Karibe envolví den e detekshon aki.
E siguiente tres intersepshonnan no muchu tempu despues a tuma lugá hopi lihé tras di otro. Asina dia 30 di ougùstùs, dia 1 i dia 3 di sèptèmber, a stòp en total 3 go-fast, durante kua ainda 4200 kilo mas di kontrabanda a keda interseptá i 10 sospechoso a keda detené. E 14 sospechosonan a keda entregá na un barku Merikano di Wardakosta pa demas persiguishon. E kontrabanda a keda destruí.
Ku e kuater kapturanan aki di droga e mashin di konteo di Groningen ta para riba 15.000 kilo di droga ku a keda interseptá. Zr.Ms. Groningen den e region Karibe ta e barku patruyero ku alternativamente ta traha huntu ku Wardakosta Region Karibe i Wardakosta Merikano, den operashonnan anti-droga.


text:
Un gran cantidad di clientenan corporativo y amigonan a yega hunto pa despedi di Arsenio Gumbs, cu pa e ultimo 13 añanan tabata traha den e departamento di benta di Digicel Aruba. “Mi ta corda manera ta ayera e prome bes cu mi a presenta na Digicel pa bende un mashin di fotocopia. E tempo ey, siendo un compania nobo, Digicel tabata e compania mas solicita pa forma un carera y e coleganan despues a bira mi famia, e famia grandi di Digicel. Nos a crece, evoluciona, innova y awe nos ta para na unda nos a inicia, e compania di telecomunicacion di mas grandi den Caribe, cu te dia di awe ta e compania mas solicita pa haci carera” asina Arsenio Gumbs a relata. Ta cualifica Arsenio Gumbs como un empleado cualifica, stabiel, leal y dedica na su compania y trabao. Esaki ta refleha tambe den e presencia di esunnan cu a bay despedi di dje. Entre nan Teresa Brown, cu a biaha special for di Merca, un amiga di mas di 40 aña tempo cu Arsenio tabata toca den e band Friends. “Arsenio ta un di e miho drummernan cu Aruba a conoce, e ta mi amigo den tur e añanan aki y mi no por a laga e oportunidad pasami voorbij sino biaha pa Aruba, duna e sorpresa di su bida y desea Arsenio lo miho pa e etapa nobo den su bida.” Teresa Brown ta splica. Brian Monpellier, hoben y dinamico, ex ehecutivo di KPN Nederland lo ta e proximo Head of Business Sales. “Mi ta orguyoso di por a conoce un persona cu a demostra capacidad pa 13 aña na Digicel y mi ta desea Arsenio tur cos bon pa futuro”. Brian Monpellier, nativo di Surinam, procedente di Breda, Hulanda ta trece cune un era innovativo pa Digicel introduciendo Cloud Backup, sistema di telefon Avaya (PBX),Desktop- as a Service, Video Surveillance as a Service y Digi Drive. Digicel ta maximalisa e potencial di tecnologia, ta resolve problema tecnico y ta ofrece e miho y mas reciente solucion pa e concepto Business- to- Business.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Oranjestad (buvo) Den e siguiente lunanan Deloitte Dutch Caribbean, su seccion di Human Capital Consultancy, Training & Assessments lo inicia cu un investigacion ariba e condicionnan di trabou na Aruba. E tarea aki ta wordo realisa ariba peticion di gobierno di Aruba. A base di e resultadonan di e investigacion menciona, gobierno di Aruba lo evalua su maneho y structura actual di salario y lo ahusta esaki si ta necesario.
E iniciativa aki hunto cu algun otro iniciativa di gobierno, tin como meta pa realisa un aparato gubernamental pro-activo, profesional y cu ta enfoca riba e cliente. Den e simannan cu ta bin lo haci un apelacion na e sector priva y e sector semi-priva pa di e forma aki nos por inicia cu e sondeo di salario. Organisacionnan rond Aruba por spera un solicitud pa forma parti di e investigacion concerni. Unabes esaki tuma luga e organisacionnan participante lo ricibi dos lista di pregunta cu por ser yena y manda bek pa Deloitte.
E prome formulario lo contene un lista di pregunta na unda e organisacion participante por yena informacion general tocante nan condicionnan di trabou. E di dos formulario ta trata preguntanan specifico relata na un asina yama “benchmark” di un variedad di funcionnan estableci. Organisacionnan cu forma parti di e investigacion aki lo ricibi un resumen anonimo di e resultado di e sondeo como intercambio pa nan cooperacion. Cu esaki un organisacion por evalua su propio pakete di condicionnan di trabou ariba un escala mas grandi, ariba e mercado di Aruba.
Land Aruba a yega na un palabracion cu Deloitte pa garantisa cu e informacion obteni lo keda anonimo y confidencial. E resultado di e investigacion lo ser trata anonimo y lo no contene ningun nomber di e organisacion of otro informacion di cual por deduci di cua organisacion e informacion ta bin. Deloitte lo comparti unicamente resultado anonimo di e analisis cu Land Aruba.
Despues cu e analisis di e resultadonan termina, lo destrui tur e datonan compila pa asina aki finalmente cumpli cu e palabracion haci cu gobierno di Aruba. Deloitte lo informa gobierno di Aruba di e organisacionnan cu lo forma parti di e investigacion aki, pero lo no comparti datonan individual. Cu participacion na e investigacion, organisacionnan participante lo contribui pa sigui profesionalisa e maneho di Departamento Recurso Humano dentro di e capa di sector publico di Aruba. Esaki finalmente lo mehora e servicionan cu gobierno ta brinda na comunidad y indirectamente lo garantisa un progreso positivo pa Land Aruba den su totalidad.
Pa mas informacion tocante e investigacion (y participacion na esaki) por tuma contacto libremente cu Sra. Esther Baaij of Sra. Maghalie van der Bunt- George via salarisonderzoek@deloitte.com of via number di telefon 582 6235. Tambe por tuma contacto cu un representante di Departamento Recurso Humano, Sra. Christina Geerman via number di telefon 522 9999.


text:
Un impresionante spa incluyendo, 13 camber di tratamento, e areanan di relahamento, Wet Lounge cu jacuzzi, steam room sauna, Fitness Center, Oxygen Bar y un luhoso salon di beyesa ta haci The Ritz-Carlton Spa, Aruba e santuario perfecto, pa e huespednan por disfruta di un experiencia di spa inolvidabel.
Combinando e principionan terapeautico, The Ritz-Carlton Spa, Aruba ta ofrece e tratamentonan sofistica basa den e elementonan, inspira door di nos natularesa cu ta brinda un experiencia holistico y unico, promoviendo e bienestar di e mente y curpa.
Aruba su iconico mata di Divi Divi tabata un inspiracion pa crea un tratamento exclusivo na e huespednan, cu ta bishita e spa di The Ritz-Carlton, Aruba. Uzando e zeta deriva di e mata aki, e terapista ta uza un combinacion di tecnica y manipulacion pa duna un Divi Divi Massage, cu ta promove relahamento, circulacion di sanger y ta beneficia e cutis.
Un otro tratamento cu sigur mester menciona ta e Misterio di Aruba Aloe, cu ta inclui un tiki di tur loke, cu ta asina fascinante di un experiencia di spa; un masashi, un facial y reflexologia. E productonan cu ta uza den e Misterio di Aloe ta e productonan di e compania local Aruba Aloe, combina cu zeta di Aloe y otro e ingredientenan natural.
Definitivamente un lugar pa scapa di e estilo di bida hopi ocupa diario y disfruta di un momento di relahamento den un ambiente exclusivo, cu lo permiti bo regresa na e realidad completamente renoba. E clientenan local ta sumamente aprecia na The Ritz-Carlton Spa, Aruba ya cu nan ta brinda un prijs special, pa asina experiencia di e autentico spa aki.


text:
Minister President Evelyn Wever – Croes: CONSEHO DI MINISTER DI REINO NO A TRATA AANWIJZING
Minister President Evelyn Wever – Croes:
CONSEHO DI MINISTER DI REINO NO A TRATA AANWIJZING
Manera Minister President Evelyn Wever-Croes a informa diaranson ultimo, e conseho di CAft pa un ‘aanwijzing’ pa Aruba no tabata riba agenda di Conseho di Minister di Reino awe diabierna 15 di juli. Minister President den e siguiente simannan lo atende e tema aki, aki na Aruba y aya na Hulanda. E meta ta pa evita un ‘aanwijzing’ y si e mester bin mes, lo cuminsa prepara di awor caba pa bringa esaki na Raad van State.
“Nos huristanan a duna nos un prome assessment di e conseho y ta convenci cu e no tin suficiente base pa un ‘aanwijzing’. Pues mientras cu nos ta trahando pa evita e aanwijzing, nos lo traha tambe pa bringa e aanwijzing. Mi tin tur confiansa cu nos lo resolve e problema aki pasobra e berdad ta na nos banda”, Minister President Evelyn Wever-Croes a duna di conoce.


text:
Oranjestad, 7 di januari 2022 – Crisis Team ta participa cu despues di amplio consideracion di e diferente conseho y analisis a dicidi pa trece adaptacion den maneho di Isolacion y Cuarentena entrante awe 7 di januari.
Desde 30 di december 2021 e maneho di isolacion y cuarentena a wordo reduci na 5 dia, si e persona no tin sintoma.
Entrante awe ta introduci un excepcion pa esnan den cuarentena cu ta biba den cas cu un persona positivo y lo mester bai den cuarentena. Awor tin dos excepcion:
1. Si bo ta vacuna cu booster, bo no mester bai den cuarentena
2. Si bo a haya Covid den ultimo 4 simannan, bo no mester bai den cuarentena.
CrisisTeam kier recorda riba e reglanan vigente.
Na momento cu un persona haya un resultado positivo di un test pa SARS-CoV-2, e persona mester isola su mes pa 5 dia y evita contacto directo cu demas persona den cas. Su dianan di isolacion ta cuminsa conta for di e día cu e haya su resultado positivo.
Si despues di 5 dia e persona ainda tin sintoma relata na Covid-19, e persona mester mantene su mes den isolacion te ora cu e no ta sinti sintomanan mas.
Mester yena e formulario cu a ricibi den bo e mail na momento cu bo completa 24 ora sin sintoma.
Tur esnan cu ta biba cu e persona den cas, cu excepcion di esnan menciona anteriormente, mester bai den cuarentena pa 5 dia cuminsando for di e dia di ultimo contacto cu e persona positivo y nan mester uza tapaboca den cas na tur momento. E persona infecta tin e responsabilidad di informa esnan cu ta biba cu ne den e cas di esaki.
E protocol isolacion y cuarentena ta inclui den e email cu ta ser manda pa e persona positivo. Tene cuenta cu Departamento di Salud Publico no lo tuma contacto cu bo ni cu esnan cu ta biba cubo den e cas.
Nos ta pidi bo encarecidamente pa uza e formulario cu bo ricibi den bo mail pa manda nos e informacion di tur esnan cu ta biba cubo den cas cu mester bai den cuarentena.


text: Si mi reakshon riba e un artíkulo den korant a kontribuí na reakshon i pone diputado sali trese punto di bista di Kolegio ehekutivo òf di su persona dilanti ta nifiká ku e atministrashon di Bonaire a faya. Algun punto: KIKO TABATA NEGATIVO I KEN TABATA NEGATIVO. Mi a trese dilanti ku henter e asuntu aki ta trata di mal gobernashon. Si un diputado bisa ku su man ta mará i un otro diputado bisa ku no ta embolbié den nada e konsekuensia, si bo te kere den demokrasia, tuma retiru. Si sinku konsehal ta sostené boso dal bai pero no papia bagamunderia. Den mi artíkulo mi a puntra si tabatin urgensia pa renobá e himno i si e renobashon ta útil i tin balor. No tin kontesta. Mi a mustra riba desaroyo di Bonaire kaminda e pueblo tin benefisio. Maske e mihó orkesta di mundu kambia e melodia no tin ningun benefisio pa pueblo. Nunka a trese dilanti kiko ta e idea, ken a bini ku e idea, pakiko tin ku mustra ku ta un ámtenar a firma si diputado ta esun responsabel.Ki nifikashon un dokumental tin. Kiko ta e realidat ku ta bini dilanti, kua tópiko ta di importansia pa pueblo. Laga mi ta mas konkreto. Mi ta bai entregá un proyekto pa renobá, pues skirbi di nobo istoria di Bonaire. Mi ta buska istoriadónan internashonal, mi ta buska skirbidónan di bon papiamentu , ingles, hulandes i spañó, mi ta buska personanan pa korigí, un imprenta di nòmber i ta bisa bo ku e proyekto ta 90 mil dòler. Mi no ta traha ningun dokumental, sino e ta bira 100 mil i ta defendé ku e suma ta barata mes. Nos ta bai skirbi tokante; kolonialismo, diskriminashon i identidat. Diputado ta laga un ámtenar akordá? E proyekto aki ta na bienestar di pueblo pasobra e ta inkorporá den enseñansa. Ta enseñansa ku su maestronan ta prepará hende pa komunidat. Ta istoria ta e promé stap pa yega na sentido komun. Mi ke enfatisá ku ta un grupito ta monopolisá kultura i ku bendishon di e koalishon aki pa gana bòshi plaka. E asuntu di himno no a kaba.


text:
Despues di 12 aña Karena a bolbe drenta studio pa graba un cancion. E prome biaha tabata un bunita Gospel titula ‘Maria Magdalena’ den bachata. Awo el a lansa su cover ‘E miho version di mi mes’. Un cancion original na spaño di Natti Natasha cu un bunita mensahe di superacion personal.
Karena no ta un persona desconoci den mundo di farandula. E ta modelo plus size y un inspiracion pa hopi dama na Aruba, despues di a kibra silencio di su experiencia cu violencia domestico. Actualmente tin hopi ta bibando hunto cu ne con e ta superando su mes cada dia. El a haci su regreso den e mundo di canto den gran forma cu un video clip simpel, pero cu un presentacion cu poco biaha bo ta mira un artista transmiti un cancion cu tanto pasion.
Traduccion di e cancion aki a wordo haci pa Karena Maduro mes, cu p’e no tabata dificil door di su bon conocemento di e idioma Spaño. E ta conta con riba un dia el a haya e inspiracion diripiente, cantando den su hogar. El a dicidi di pasa man pa su agenda y un pen, y a pone como meta di no stop di skirbi te ora e ta full cla cu e traduccion. Di biaha el a tuma contacto cu Hubert Thiel y a schedule e grabacion di biaha Mirando e situacion actual, un videoclip no tabata un opcion, pero danki na Loui Henry Entertainment esaki a bira un realidad.


text:
KRALENDIJK – Burney El Hage a kontesta riba pregunta di reportero di Radio Live 99.9 FM, dikon ministerio públiko ta pidi despensa i no esnan mes ku a entrega un keho falsu?
El Hage: ”Asina e sistema ta funshoná den e trabou komo ministerio públiko. Nos ta hopi agradesido ku ministerio públiko a mustra nan grandesa di a pidi nos, diskulpa di loke a sosodé, esta e investigashon riba Ramonsito Booi i mi persona. E pregunta ta interesante sigur pa loke ta trata un komunidat chikitu. Bèrdat esnan ku a krea testimonio falsu kontra nos, kiko ta bira di nan, si nan ta bai pidi despensa. Esei nan ta disidí a base di nan konsenshi.
Un hende a traha un buki di Booi i algun kos tokante mi persona, difamá nos totalmente. Normalmente den un situashon di estado di derecho, mester investigá asina bon ku na momentu ta alegá algu inkorekto kontra un otro persona, ta atendé ku bo. Esaki no a sosodé den e kaso aki, i awor despues di 11 aña no tin niun indikashon ku e ta bai sosodé.
E mester ta un lès pa otronan den komunidat pa no hasi algu asina ku un próhimo. Mi ta spera ku nos estado di derecho ta di tal forma awor, debí ku nos ta parti di Hulanda, i si ripití algu manera a sosodé ku Booi i mi persona, kaminda ta entrega keho falsu kontra hende, ta hasi algu kontra nan. Ban spera esaki sirbi komo un ehèmpel pa otro nan den komunidat,” El Hage a tèrminá bisando, despues di a sali ofisina di ministerio públiko.


text:
Tur cos aki na mundo tin su ora y su tempo,
Ora pa nace y ora pa muri, ora pa yora y ora pa hari,
Ora pa keda keto y ora pa papia,
ora pa stima y ora pa odia,
Predicador 3:1-2-4-7-8
Cu hopi tristesa pero conforme cu boluntad di Dios nos ta anuncia fayecimento inespera di:
Sr. Charles B. Baarh
Cariñosamente yama “Opa, Charles of Charlie”
*21-03-1936 – †09-09-2022
Acto di entiero lo tuma lugar na Royal Funeral Home diaranson 14 di September 2022 di 2’or pa 4’or di atardi.
Condolencia lo tuma lufgar na Royal Funeral Home diamars 13 di September 2022 di 7’or pa 9’or di anochi.


text:
Nostradamus & E Coronavirus
“Lo bai tin un aña ohochi for di kua lo lanta un reina kende lo bini for di oriente i kende lo plama un plaga den e skuridat di anochi, riba un pais ku 7 seru i lo transformá e twilight di hende den stòf, pa destruí i hiba mundu na ruina. E lo ta e fin di e ekonomia mundial manera bo konosé.”
E Predikshon di Coronavirus
Probablemente bo tambe a tuma nota di e mensahe aki ku a bin ta sirkulá riba medionan di komunikashon. Segun ta wòrdu bisá, esaki ta un predikshon ku Nostradamus a hasi tokante e Coronavirus. Segun e interpretashon, “aña ohochi” lo ta referí na “aña 2020,” “oriente” ta referí na “China,” “plaga” ta referí na e “Coronavirus,” “un pais ku 7 seru” ta referí na “Italia,” i “stòf” ta referí na “morto.” E pregunta ku naturalmente ta surgi, ta ku si Nostradamus enbèrdat a duna predikshon di e Coronavirus. Promé ku nos kontestá e pregun’aki, laga nos para ketu un ratu na e persona di Nostradamus i su predikshonnan.
Nostradamus, Predikshonnan & Skritura
Sigur e eskritonan mas konosí di e Franses, Michel de Nostradamus ta su asina yamá “siglonan” kua a wòrdu publiká pa promé bia na aña 1555. Un “siglo” tabata un grupo di 100 predikshon, kada unu skirbí den kuater liña, kua ta wòrdu yamá un quatrain. Tabata na aña 1555 tambe ku Nostradamus a kuminsá bisa ku e tabata divinamente inspirá, esta ku su predikshonnan tabata bini di Dios. Esaki, sigur, ta algu masha serio mes pa bisa.
E Tèst di Skritura
Den Deuteronomio 18:22 , nos ta tende di Señor mes kon nos por rekonosé un profeta falsu; e versíkulo ta bisa: “Si un profeta papia den nòmber di SEÑOR i e kos no sosodé ni bira realidat, esei ta loke SEÑOR no a papia. E profeta a papia esaki ku tribilidat; no tene miedu di djé.” Pues un profeta di Dios ta unu ku na promé lugá, ta profetisá asina detayá i kla ku por wòrdu verifiká si loke el a bisa a sosodé òf nò; i na di dos lugá tur su profesianan tin un grado di 100 % di akures. Wèl, tene e bèrdatnan aki na kuenta miéntras nos ta analisá algun di e predikshonnan di Nostradamus.
Predikshon: E Morto di Henry II
Tabata na aña 1559 ku Nostradamus realmente a kue fama, ora e rei di Fransia Henry II, a muri na un manera ku supuestamente a wòrdu profetisá dor di Nostradamus. Esaki ta loke Nostradamus a skirbi algun aña promé,
“E leon yòn lo derotá e leon bieu,
Riba e tereno di bataya den un solo kombate:
E lo destruí su wowonan den un kouchi di oro,
Dos herida den unu, despues pa muri, un morto kruel.”
Nota e manera kríptiko den kua Nostradamus ta skirbi. Wak djis algun pregunta ku nos por hasi enkuanto e teksto: Kiko òf ken e kier mèn ku “leon yòn” i “leon bieu”? Nos mester tuma e frase “kouchi di oro” literalmente òf figurativamente? I si e ta figurativo, ta na kiko e ta referí?
Laga nos wak awor te kon leu e predikshon aki ta kuadra ku loke realmente a sosodé. Durante e selebrashon di un dòbel matrimonio, e rei di Fransia Henry II a kompetí kontra Gabriel di Montgomery, pa wak kua lo por a benta otro for di kabai ku uso di un lansa. Durante e kompetensia, e lansa di Gabriel a kibra i un splenter a drenta e hèlm di Henry, bora su kabes nèt riba su wowo drechi, i penetrá su selebre. Dies dia despues e rei a muri. Mi no ta kere ku Nostradamus a profetisá e suseso aki niun ora so, pa e siguiente motibunan:
Nostradamus ta bisa ku “e leon yòn lo derotá e leon bieu,” hopi hende a tuma esaki komo referensianan na Henry II i Gabriel di Montgomery, pero den su buki titulá E Máskara di Nostradamus, James Randi ta bisa ku e Fransesnan nunka a usa e leon komo símbolo di monarkia. Nan símbolo tabata e gai.
Den e di dos liña, Nostradamus ta bisa ku e derota lo tuma lugá riba tereno di bataya. Pero e realidat ta ku e suseso trágiko aki no a tuma lugá riba un tereno di bataya. Mas bien e tabata den kuadro di un selebrashon, durante un kompetensia amistoso.
Den e di tres liña nos ta lesa, “E lo destruí su wowonan den un kouchi di oro.” Pero e echo ta ku e splenter no a penetrá niun di e wowonan di Henry, ma mas bien su kabes. Tampoko e “kouchi di oro” por wòrdu interpretá komo e hèlm di Henry, pa e simpel echo ku e hèlmnan no tabata wòrdu traha di oro, ku eksepshon di e emblema òf dekorashonnan riba dje.
Predikshon: E Morto di Adolf Hitler
Pues si esaki tabata e kousa inisial pa Nostradamus su fama, su fama tabata mal fundá. Tambe ta wòrdu bisá ku Nostradamus a skirbi tokante e morto di Adolf Hitler. E predikshon pa esaki lo mester ta e siguiente quatrain,
“Bestianan loko di hamber lo landa den riunan,
Mayoria di e sòldatnan lo ta den e Danube Menor.
Esun grandi lo wòrdu lastrá den un kouchi di heru,
Ora e chikitu di ruman lo mira nada.”
Esaki ta otro predikashon ku por wòrdu interpretá den 1001 manera, lokual ya ta sufiente motibu pa nenga di tuma e quatrain komo un profesia legítimo. Algun otro motibu dikon esaki no tabata un predikshon tokante e morto di Adolf Hitler:
Henry C. Roberts ta bisa den su buki titulá E Profesianan Kompletu di Nostradamus, ku e predikshon aki ta papia di e destino di Hitler. E ta interpretá e “kouchi di heru” komo e bunker na Berlin den kua Hitler a muri. Pero e bunker no tabata di heru, ma di blòki.
Den tempunan Romano e parti mas abou di e Riu Danube tabata wòrdu yamá “Ister” òf “Hister.” Den e film E Hòmber ku a Mira Mañan, Orson Welles ta komentá riba esaki i ta bisa ku “Hister” ta referí na Hitler, pero ku Nostradamus a faya den un lèter. Segun Orson Welles e fayo aki ta masha komprendíbel. Pero manera nos a mira kaba, Dios mes ta bisa ku e profeta ku ta papia den Su nòmber, no ta 80%, ni 90%, ni 99%, ma 100% korekto.
Tambe nos tin di nota ku e predikshon no ta menshoná “Hister,” ma “Danube.” Aparte di esaki, den un predikshon ku el a duna na Novèmber di 1554, Nostradamus einan tambe ta usa e palabra “Hister,” pero mesora e ta bisa ku esaki tambe ta wòrdu yamá “Danube.” Pues por lo menos akinan, “Hister” i e “Riu Danube” ta e mesun kosnan pa Nostradamus.
Kustionando E Predikshon Tokante E Coronavirus
Laga nos bai bèk awor na e supuesto predikshon tokante e Coronavirus.
E Predikshon
“Lo bai tin un aña ohochi for di kua lo lanta un reina kende lo bini for di oriente i kende lo plama un plaga den e skuridat di anochi, riba un pais ku 7 seru i lo transformá e twilight di hende den stòf, pa destruí i hiba mundu na ruina. E lo ta e fin di e ekonomia mundial manera bo konosé.”
Análisis di e Predikshon
E promé kos ku mesora nos ta nota ta e estilo kríptiko di e “predikshon.” Esaki ya kaba ta hasi imposibel pa tuma e teksto aki komo un predikshon kla i esklusivo tokante COVID-19. E realidat ta ku nos por interpretá e teksto na diferente manera. Por ehèmpel, na kua aña eksaktamente e frase “un aña ohochi” ta referí? Si ta Nostradamus mes a skirbi e palabranan aki den siglo 16, e frase en kuestion lo por ta referí na e.o. 1616, 1717, 1818, 1919, 2020, 2121, etc. Esaki ta djis un ehèmpel chikitu.
E problema ku e “predikshon” aki no ta solamente riba tereno di interpretashon, ma tambe pa loke ta trata outentisidat. T’asina ku e pasahe aki no ta aparesé den ningun literatura skirbí pa Nostradamus. Segun e fact-checking website Snopes, e predikshon aki no ta genuino. Snopes ta bisa, “E predikshon viral partikular aki no a wòrdu ekspresá den forma di un quatrain, tampoko nos no por a haña nada similar na dje publiká den “Les Prohéties.” Nan ta sigui bisa, “Tampoko nos no a haña menshon di e supuesto profesia aki promé ku e eventonan di komienso di 2020, lokual generalmente ta indiká ku esaki ta un hoax moderno.”
Nos ta keda te akinan awe pa loke ta trata Nostradamus, su predikshonnan, i loke ta wòrdu atribuí na e hòmber aki.


text:
Pronóstiko di tempu pa Kòrsou i bisindario bálido te djaweps mainta 6:00 o.l., 14 di òktober 2021.
Pronóstiko
Pronóstiko di tempu pa Kòrsou i bisindario bálido te djaweps mainta 6:00 o.l., 14 di òktober 2021.
Kompilá: djárason 13 di òktober 2021, 05:00 o.l. (09:00 UTC).
Tempu: Shelu ta leve te parsialmente nublá ku visibilidat un poko limitá pa presensia di santu di Sahara. Durante awe nochi pa mayan mainta lo bira temporalmente hopi nublá ku áwaseru i posibilidat pa welek i bos.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:18 o.l.
Bientu: Generalmente for di direkshon ost i moderá; forsa 3 te 4 (12 te 30 km/ora, 7 te 16 nudo). Prinsipalmente den áwaseru, ráfaga de bes en kuando basta fuerte; forsa 5 (31 te 39 km/ora, 16 te 21 nudo)
Situashon general: Un disturbio riba parti di Laman Karibe ta sòru pa un ambiente gradualmente mas húmedo e instabil riba nos region. Awa lo por kai riba diferente parti di nos isla i rondó di esaki. Bientu lo ta un poko suak durante e siguiente dianan, di manera ku e sensashon di kalor lo elevá un poko.
Kondishon di laman: Trankil te moderá ku altura di ola entre 0.5 i 1.5 meter (2 te 5 pia). E olanan di mas haltu lo ta den resake serka di kostanan.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djabièrnè mainta: Shelu lo kontinuá den bes en kuando hopi nublá ku bon chèns pa awa kai durante e siguiente dianan.
Meteorólogo: Coffie


text:
Oranjestad-su amienda pa introduci apelacion den casonan di belasting te na Corte Supremo (“Hoge Raad”), a haya reconocimento na Hulanda y ta wordo subraya como e catalisator y base importante pa introduccion di apelación den casonan di belasting, no solamente na
Aruba (entrante 1 di januari 2015), sino tambe
na Boneiro, Saba y Sint Eustatius entrante 30 di juni, y pronto
na Corsow y Sint Maarten. Den e articulo tambe ta mustra riba e ventahanan cu cambionan similar a trece cune na Hulanda desde 2005, tempo cu Hulanda a adapta su leynan di procedimiento fiscal pa por apela den tres instancia.
Tur isla den e parti Caribense di Reino Hulandes mester adapta nan leynan pa e apelacion te na Corte Supremo por drenta na vigor, pues asina cu nos hermana islanan Corsow y Sint Maarten finalisa e cambionan den nan leynan, esaki por bira realidad. Ta di spera cu esaki pronto por ta e caso, y den e ultimo Tripartite y Encuentro di Parlamentonan di Reino na mei ultimo un apelacion a wordo haci dor di Andin Bikker, via e delegacion di Aruba, na e respectivo Parlamentonan di e islanan pa cu esaki. Gobierno di Reino a apluadi e insistencia di e delegacion di Aruba riba e tema noble aki den un carta di dia 7 di juli ultimo.


text:
The Ritz-Carlton Spa Aruba a lansa ayera un programa exclusivo, unda un grupo selecto di persona por bay disfruta di un escape y experiencia unico. Na yegada e invitadonan a ricibi un paspoort cu “The Spa Journey” cu e cinco areanan di e spa, cu nan por a cera conoci cu nan servicio. Despues di a haya un tour den tur areanan di e spa, a sigui e presentacion di “The Exclusive Escape Program”.
E manager di e spa, Eric Abdul, despues di a gradici tur persona pa tuma nan tempo pa ta presente na e evento exclusivo aki, a splica cu hunto cu Lia Wout, Assistant Spa Manager, nan a crea un programa unico pa e huespednan local. El a tuma algun luna pa crea un programa, cu tur e beneficionan pa e personanan cu nan ta sinti cu tin e detaye di The Ritz-Carlton, Aruba. E grupo presente durante e lansamento di e ‘package’ tabata específicamente selecciona pa brinda nan e programa unico aki.
Cu e estilo di bida awendia riba un ritmo acelera entre trabou y famia, unda cada un ta pidi atencion, hopi biaha ta lubida di ‘take care’ di nos mes cu ta mas importante. Cu “The Exclusive Escape Program” nan lo bay yuda cada persona cu nan salud y bienestar, cu tur locual e programa ta ofrece. For di masashi pa kita tension of un facial, manicure y pedicure of uzo di e fitness center, tambe tur e facilidadnan di e spa, ta inclui den e ‘package’ aki, cu un compromiso 3 of 5 luna na un prijs unico.


text:
Diasabra Callcenter di SVb ta cera
Banco di Seguro Social Aruba SVb ta anuncia cu en conexion cu actividadnan interno, su callcenter pa notifica AO (527-2782) ta cera riba diasabra 8 oktober 2016.
Notificacion di AO (meld ziek) mediante telefon 527-2782 riba e dia aki no ta posibel.
Si por haci uso di nos formulario pa Notifica AO online: /form-notifica-ao/.
Diadomingo 9 oktober e Callcenter ta habri atrobe na e orario di weekend, cual ta entre 7:00 am y 11:00 am.
E sistema di Webportaal di SVb no lo ser afecta pa e ceramento di e callcenter.
Nos ta ofrece nos disculpa pa e inconveniencia aki.
ir. Edwin M. Jacobs
Director


text: Diabierna mainta a drenta informe di un accidente cu hende herida na Cumana. Mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente di cadena entre 3 auto unda e chauffeur di un vehiculo Kia bayendo pariba no a regula su velocidad ni a mantene distancia a bay dal tras di un Hyundai Tucson y consecutivamente esaki a bay dal tras di un Nissan Tiida, debi na e impacto tanto e chauffeur como e pasahero di e Kia a resulta herida. Na yegada di ambulans nan a atende cu e victimanan y a transporta nan pa hospital.


text: Diasabra anochi tabata tin hopi polis riba caya teniendo control den trafico na tur distrito. Na Noord e polisnan na un ocasion a nota un scooter cu 2 persona riba dje coriendo sin lus y sin helm na Palm Beach, mesora nan a bay tras di e scooter pero a perde for di bista. Un rato despues a bolbe mir’e den Noord banda di Caribbean Palm Village bahando e pasahero femenino y cu ayudo di e unidadnan den cercania a planea un strategia y a logra chang’e den Turibana. E momentonan ey e motociclista tabata su so despues di un persecucion chikito a logra detene y a confisca e scooter cual no tabata tin ningun papel na ordo.


text:
The Shortest Path to RealLife ConversationsMarch 23, 2017
Your checklist when starting a new businessMarch 26, 2020
Empresanan ku ta kai bou di e kategoria Mikro, Chikí i Mediano ta entre esnan ku lo haña mas impakto di e efektonan negativo ekonómiko i finansiero di e pandemia global di COVID-19. E empresanan aki, maske nan no ta partisipante grandi den komèrsio internashonal, ta kontribuí signifikante na aktividatnan ekonómiko nashonal i tambe empleo. Por ehèmpel empresanan mediano, i chikí ta komponé 98 porshento di empresanan na Kòrsou i ta sòru pa 60% di empleonan den sektor privá!
Ku e impakto kresiente di e pandemia riba nos ekonomia global, e impakto simultáneamente riba empresanan mikro, mediano i chikí no por keda ignorá. Sea e ta un tienda ‘mom and pop’ (tienda di ántes ku ta di un famia, p.e. tiendanan di Portugues) na skina di hanchi ku ta eksperensiá kon su klientela ta baha òf e kompania di catering ku a pèrdè hopi debí na un evento ku a keda kanselá òf un hotèl ku ta konfrontando ku kanselashon nan ku kada bes ta keda bira mas tantu, bou di su bishitantenan.
E artíkulo aki den un forma konsiso lo enfoká riba e posibel impaktonan di COVID-19 riba empresanan Mikro, Chikí i Mediano i kiko ta e opshonnan ku e empresanan aki por konsiderá pa asina mitigá e impakto. Ademas e artíkulo di forma konsiso ta diskutí algun medida di maneho ku gobièrnunan por introdusí ku por asistí i yuda empresanan Mikro, Chikí i Mediano den e periodo difísil aki.
Posibel impakto riba Empresanan Mikro, Chikí i Mediano
E posibel impakto direkto i indirekto di e pandemia Covid-19 riba empresanan chikí i mediano ta diferensiá konforme e empresa individual i di e sektor, pero probablemente e empresanan ku ta den e sektornan ku tin mas kontakto ku konsumidó manera den hospitalidat (hospitality) i tambe benta por detal (retail) ta esnan ku lo keda mas negativamente afektá.
Naturalmente tin e aspekto di impakto humano, manera e bahada di produkshon debí na malesa di empleadonan i subida di ousensia debí na enfermedat (ziektemelding), pèrdida di konosementu, ekspertisio i abilidatnan kaminda un empleado ta bira malu òf kisas ta yega na fayesé dor di e vírùs.
Bahada di benta debí na bahada di demanda, sea ta lokal òf di klientenan den eksterior, tambe ta afektá e empresa su abilidat pa sigui kumplí ku pagonan mensual di salario i tambe nan ganashi. E interupshon den e kadena di suministrashon por kondusí na difikultat pa suministrá produktonan final òf ‘input’ pa kaba produktonan industrial, ku tin efekto kousal pa kumplí ku obligashon nan kontraktual.
Otro posibel impakto ta e subida di kompra di pániko dor di konsumidónan, ku den un término kòrtiku lo generá subida di benta pero probablemente lo kousa un skarsedat den inventarionan, espesialmente kaminda e kadena di suministrashon a keda interumpí. Hopi empresario chikí rònt mundu tin e miedu real ku tin ku manda hende kas, sera temporalmente of kompletamente para ku nan aktividatnan komersial.
Kon Empresanan mikro, chikí i mediano tin ku dil ku e situashon aki?
Dor di nan grandura, empresanan mikro, chikí i mediano ta konfrontá retonan mas grandi i tambe limitashonnan di rekursonan, mas tantu ku empresanan grandi, manera por ehèmpel empresanan multinashonal. Akseso limitá na kapital hopi biaha ta limitá e empresario su abilidat pa respondé na ora di enfrentá krísis. Pero tin pasonan ku empresanan mikro, chikí i mediano por tuma apesar di nan grandura.
Aki ta sigui algun di esnan mas importante:
- Protehá e salú di e empleadonan
E empleado ta un di e piesanan mas importante den un empresa, esei ta nifiká ku e salú di e empleado ta hopi mas importante, espesialmente esnan ku ta traha den e sektornan ku tin hopi kontakto ku hende. Por ehèmpel esnan ku ta risibí e persona na promé instante manera resepshonista i esnan ku ta traha komo kahera na supermerkadonan ku tur dia tin un kontakto di aserka ku klientenan. Esakinan ta kore e riesgo mas grandi pa kontagiá ku e vírùs aki. Diferente na otro empleadonan, e empleadonan ariba menshoná si no tin e luho pa traha via di kas. Esei ta nifiká ku nan mester tin e ekiponan adekuá di moda ku por garantisá nan siguridat, kome desinfektante pa limpia man/‘hand sanitizer’ i klinèks ora nan ta ehersé nan trabou.
Tumando e konseho di WHO (World Health Organization/ Organisashon Mundial di Salubridat) i tambe e outoridat di salú nashonal (GMN/GGD) pa apliká e distansia sosial (social distancing), hopi empresa a kuminsá apliká esaki i redusí e kantidat di empleado ku ta traha den e mesun espasio, i si por laga empleado kuminsá traha na kas si esaki ta posibel, i tambe trata na reuní mas tantu virtualmente. Kaminda ta posibel kanselá reunionnan ku gruponan ku mester bini for di eksterior i no hasi biahenan na paisnan ku ta afektá dor di vírùs.
Protehá e salú di e empleado tambe ta inkluí su salú mental. Den kasonan kaminda ta inevitabel pa keda sin kita hende for di trabou mester asumí un aserkamentu humano. Tin ku garantisá ku si tin retiru esakinan ta konforme ku leinan vigente pa asina sòru pa no violá e derechinan di e empleadonan.
- Sigui bon práktikanan nashonal komo internashonal segun nan ta desaroyá
Segun WHO, e vírùs COVID-19 ta un vírùs hopi kontagioso i en partikular problemátiko pa esnan ku tin un sistema inmune afektá manera hende di edat avansá i esnan ku tin un malesa kaba. Notabel ta ku den Karibe, nos no ta dil solamente ku un kresementu di hendenan di edat avansá pero tambe un kresementu di insidentenan di hendenan ku tin un malesa króniko no transmitibel manera diabétis i preshon haltu.
Kompanianan mester formulá nan maneho di nan organisashon ku e meta pa prevení i redusí transmishon. E protokòl di bo kompania mester ta aliniá segun e maneho ku bo pais su kuido públiko i WHO a desaroyá. Esaki mester keda adaptá i ahustá regularmente. Revisá en partikular e pamflèt di WHO “Getting your workplace ready for corona vírus”.
Tin un par di medida simpel ku por minimalisá e transmishon ambiental. Esakinan ta inkluí fasilitá ‘hand sanitizer’, pega poster tokante maneranan korekto di hala rosea i higiena, eksigí na trahadónan ku ta sinti nan mes malu pa nan keda kas, enkurashá trahadónan di limpia nan área personal di trabou regularmente, sòru pa bo kompania su kashi di promé ousilio ta bon di stòk ku mondkapjes, hanskun (handschoen), alkohòl i subi e frekuensia di limpiesa na ofisina.
Kompanianan tambe mester formulá manehonan i protokòlnan humano i no diskriminatorio dado kaso ku ta sospecha di òf a konfirmá un kaso di COVID-19 bou di trahadónan òf trahadónan ku tabatin kontakto ku un kliente infektá. Kua ta e tipo di sistema di ayudo, manera ayudo profeshonal ku tin ku keda instituí na momentu ku un trahadó yega na fayesé dor di e vírùs aki? Promé ku instituí e tipo di sistema di ayudo mester tene na kuenta e impakto ku e morto por tin riba moral i riba salú di otro trahadónan.
Otro bon fuentenan ta entre otro guianan tokante Corona vírus pa kompanianan publiká dor di Kámara di Komèrsio nan internashonal, tambe guianan públiko dor asosiashon di empresa chikí i grandi, lokal i internashonal òf kámara di komèrsio.
- Kombatí “fake news” dor di tene bo empleadonan i klientenan/stakeholders debidamente informá
Empresanan mester kombatí rumornan i falta di komunikashon òf informashon inkorekto tokante COVID-19 ku ta keda publiká riba retnan sosial. Kombatí e “fake news” ta rekerí pa komo empresa, bo tene bo klientenan informá riba e estado aktual di bo operashonnan i e medidanan ku bo a implementá pa prevení òf atendé ku kualkier situashon di transmishon di COVID-19. Konfia informashon di fuentenan verídiko manera outoridatnan di salubridat nashonal (Gobièrnu/GMN/GGD), Caribbean Public Health Agency (CARPHA), Pan-American Health Organisation (PAHO) i World Health Organization (WHO).
- Manehá bo riesgonan
Awor ta e momentu pa bo prepará òf revisá/aktualisá bo plan di kontingensia òf di kontinuidat di bo negoshi.
Un parti masha esensial di preparashon ta pa bo revisá tur bo kontraktnan ku kompanianan di entrega/kumpradónan di produkto òf servisio. Tambe averiguá si e pandemia di COVID-19 lo por tin influensia riba bo negoshi su kapasidat pa kumpli ku tur su obligashonnan kontraktual.
Manehá riesgo tambe por rekerí diversifikashon di bo fuentenan di entrega den kaso si e kompania ku ta entrega na bo sera òf no por kumpli ku bo empresa mas.
Hopi kompania ta disponé di un òf otro forma di seguro pa den kaso di interupshon òf problema di negoshi. Puntra bo kompania di seguro kiko e seguro ta kubri i kiko e pólisa no ta kubri. Spesialmente pa kompanianan ku ta eksportá ta importante pa revisá e pólisa di seguro.
- Konsiderá e opshon di un krédito
Negoshinan mester konsiderá di antemano e opshonnan eksistente di krédito, den kaso ku demanda lo baha i por afektá negativamente e fluho monetario i abilidat di paga obligashonnan mensual. E opshonnan aki por ehèmpel ta un fiansa serka un famia, amigu of un fiansa serka un banko. Esnan ku ta dediká nan mes den sektor di eksportashon por konsiderá opshon di finansiamentu komersial.
- Apstené di subimentu di preis
Kompanianan mester apstené nan mes for di práktikanan di subimentu i manipulashon di preis, lokual por redusí bon boluntat di públiko pa bo negoshi i pone ku klientenan ta bai over na bo kompetidor.
Kon gobiernu por asistí?
Gobièrnunan rònt mundu ta birando mas konsiente di e ròl ku empresanan mikro, chikí i mediano (MSME) tin i nan a buska i haña maneranan pa asistí empresanan durante e periodo di desafio aki. Den sierto estado na Merka, e negoshinan ku a keda afektá pa COVID-19 por risibí fiansa ku interes abou for di un fondo di desaster di gobièrnu. Na Oropa e Komishon Oropeo a saka un reakshon kordiná pa kontrarestá e impakto di e vírùs Corona, en partikular pa empresanan mikro, chikí i mediano (MSMEs). Den algun pais Karibense, sosten direkto, pa medio di fiansanan i donashonnan di institutonan di fiansa pa desaroyo, por ta un opshon, esaki ta dependé di e espasionan fiskal di kada gobièrnu.
Sinembargo, por tin sosten indirekto por ehèmpel posponé pago di impuesto (belasting), kanselá debenan, i otro akshonnan pa yuda empresanan mikro, chikí i mediano (MSME) ku tin difikultat ku cashflow (fluho di plaka/e sèn efektivo ku ta drenta e negoshi pa por hasi kompra). Gobièrnu por tuma den konsiderashon otro intervenshonnan di maneho ku ta inkluí sosten pa empleadonan ku a keda afektá. Esaki ta inkluí empleadonan ku a pèrdè trabou òf ku mester kuminsá traha partaim (part-time). Gobièrnunan por suspendé pago di tarifanan di importashon (invoerrechten) temporalmente riba produktonan di medisina (medical supplies) pa hasié mas fásil pa kompanianan i e públiko en general tin akseso mas barata na e produktonan aki.
Pronto Gobiernu di Kòrsou lo anunsiá un pakete pa sostené nos empresanan Mikro, Chikí i Mediano.
Den e periodo aki di insertidumbre, ta mas importante ainda pa gobièrnunan i sektor privá tene kanalnan di komunikashon habrí i sigui traha huntu riba preparashonnan ku ta andando i esfuersonan pa mitigá i redusí mas tantu e impakto ekonómiko komo humano di e pandemia aki.
*******
WILLEMSTAD – 19 mart 2020
E artíkulo aki ta un kontribushon di e Sektor enkargá ku Relashonnan Komersial ku Eksterior di Ministerio di Desaroyo Ekonómiko di Kòrsou!


text:
E programa ortopédiko di Curaçao Medical Center ta brinda kuido pa un gran variashon di kondishonnan ortopédiko, manera por ehèmpel artritis, frakturashon di wesu i leshonnan. Nos ta hasi operashon di remplaso di koyuntura, resekshon kompleho di tumor i diferente otro tratamentu kaminda nos ta traha huntu pa mehorá mobilidat, funshon i kalidat di bida di kada pashènt. Serka nos e pashènt tin akseso na un tim multidisiplinario ku ta konsistí di spesialistanan – inkluso médikonan, siruganonan, enfermeranan, fisioterapéutiko i terapéutiko okupashonal – tur na un solo sitio, pa brinda e pashènt e kuido ku e mester.
Nos programa ortopédiko ta destaká riba tereno di proseduranan kirúrgiko rutinario, manera entre otro sirugia di oumento di heup i rudia. Tambe nos ta brinda kuido ortopédiko di emergensia pa situashonnan di trouma.
Nos programa ortopédiko pa trouma tin servisionan ortopédiko onkológiko, maneho di fraktura, sirugia pa preservá ekstremidades i operashonnan korektivo pa kondishonnan di rudia, heup i un variashon di otro kondishonnan ortopédiko.
Bo sita na klínika
Kondishonnan Ortopédiko
- Artritis
- Bursitis
- Doló den parti abou di lomba
- Doló di man, rudia i nèk
- Doló di pia i problema ku fraktura
- Doló na skouder i leshon di tehido moli
- Fraktura di heup
- Osteoporosis
- Scoliosis
Tratamentu i Servisionan
- Kuido primario medisina deportivo
- Medisina Deportivo
- Operashon di rudia
- Operashon di skouder i èlebog
- Operashon di wesu di lomba
- Operashon na Man
- Operashon Pediátriko Ortopédiko
- Ortopédiko Onkológiko
- Ruta di kuido prótesis di Hep
- Ruta di kuido prótesis di rudia
- Sirugia na pia i ènkel
- Sirugia pa trouma i frakturashon
- Sirugia rekonstruktivo pa adulto
Spesialista Kuido Ortopédiko
Dr. Stokman, R.D. (Remco)
Orthopedist
Dr. Remco Stokman
Siruhano di trouma ortopédiko
Remco Stokman, MD, ta un siruhano di trouma ortopédiko, ku ta spesialisá den artroplastia (revishon) kompleho di heup i rudia i tambe trouma ortopédiko. E ta bon entrená i eksperiensiá den un ramo grandi di ortopedia i patologia di trouma. Dr. Stokman ta un di e instruktornan lokal di e kurso Advances Trauma Life Support (ATLS), ku ta tuma lugá dos bia pa aña na Kòrsou.
Despues di su entrenamentu na Hulanda, e la sigui ku entrenamentu den kirugia di heup i rudia na Antwerpen, Bélgika. Su amor pa Kòrsou, su poblashon i e patologia kompleho a kondusí na e desishon pa kontinuá su karera na nos dushi isla. E tin konekshon di aserka ku varios spesialista na Hulanda i ta konsultá nan frekuentemente i bishitánan ora ta nesesario.
Drs. Ramrattan, N.N. (Navin)
Orthopedist
Dr. Janssen, M.M.A. (Michiel)
Ortopédiko
Michiel Janssen, MD, PhD. Ta un sirugano ortopédiko, ku ta spesialisá den trouma ortopédiko i artroplastia kompleho di heup i rudia. Despues di a kaba su edukashon na Hulanda, e amor pa su trabou, biahamentu i eksperiensiá otro kultura a hiba e i su famia na Sur Afrika i Oustralia, prome ku nan a bin Kòrsou.
Durante su fellowship na Cape Town e la gana hopi eksperiensia riba tereno di trouma ortopédiko kompleho. Despues e la bolbe bai konsentrá riba su otro pashon, ku ta artroplastia di heup i rudia. Pa mas ku dos aña e tabata e médiko pa artroplastia na Flinders Medical Center, Adelaide, Oustralia. Durante su estadia e la gana hopi eksperiensia, hasiendo uso di téknika nobo, inkluso sirugia asistí pa robòt.
Su pashon pa antropologia i ortopedia ta asina grandi, ku e la disidí di investigá e alineashon di e wesu di lomba i pelvika, lokual a resultá den varios publikashon, diferente presentashon na konferenshanan internashonal i un PhD.


text:
ORANJESTAD, 16 september 2020 Segun resumen di awe por tuma nota cu 66 persona mas a recupera, tin 176 caso nobo di Covid-19 cu a wordo registra di cual 1 ta no-residente, total di activonan awo ta 1630, total di testnan haci ayera ta 599, di cual 535 test a wordo haci na laboratorio di hospital bou residentenan y e total di caso di fayecimento relata na Covid-19 ta na 22.
Hospital ta informa cu tin un total di 40 persona interna di cual 11 ta den cuido intensivo y 29 ta isola riba piso general.
For di augustus cu e brote a inicia na Aruba por tuma nota cu e porsentahe di positivonan relata na e cantidad di test haci pa dia ta keda varia entre mas entre 25% cu 40%. Mas test wordo haci riba un dia, mas resultado positivo ta keda registra.


text:
ORANJESTAD, Aruba: Gianni’s Group mes a cuminsa manera un compania chikito y a crece te bira un “medium-sized company” na Aruba. Algun di e ingredientenan di exito sigur ta Bo atmosfera, Bo producto, Bo mercado, Bo ubicacion di negoshi, varios punto cu depende ki tipo di negoshi cu Bo ta haci, cu ta bira parti di bo receta pa ta exitoso, asina Daniel Ferrara, Gerente General di Gianni’s Group a bisa despues di a haci su presentacion diasabra mainta durante e Small Business Event.
“Mi a elabora tambe riba World Competition, cu ta encera pa NO copia of wak kico Bo bisiña na Aruba ta haci pa bay haci mesun cos. Purba di tin un aspecto unique riba mercado. Pa logra esey, ta bon pa enfoca mas riba e mercado global, check rond mundo kico ta pasando y aplica pa e mercado di Aruba”di acuerdo cu Ferrara.
Un di e recetanan di exito pa Gianni’s Group sin duda ta nan inversion den empleadonan. Si tin hende cu no ta sabi den bo organisacion y Bo wanta nan, den 5 pa 10 aña Bo tambe lo keda cu e limitacion di inteligencia ey den bo empresa. Si Bo kier tin hende sabi rond di Bo, sea Bo ta haya nan sabi pa siña Bo algo of Bo ta inverti den nan pa nan bira sabi y pa Bo ta superior riba bo competencia.
Por ultimo, a elabora tambe riba ki ora ta un bon momento pa sali for di negoshi. Ta conseha cu si mercado a cambia of Bo negoshi specifico no ta bayendo bon pa 3 of 4 aña largo, Bo mester pensa pa haci un cambio drastico den e mesun negoshi ey of e por ta un bon momento pa realisa cu e negoshi no ta funciona mas, e mercado a cambia of kico cu por a pasa y asina bay haci algo otro.
E conseho mas importante ta, cu antes ora Bo habri un negoshi, asina cu Bo ta un bon trahado, un trahado duro, specialmente si Bo ta dispuesto pa duna e miho 12 pa 16 oranan pa dia na Bo negoshi, di mes Bo lo ta exitoso. “Mi ta kere cu awendia mundo ta move hopi lihe, mercadonan a cambia masha lihe mes, cu ta rekeri cu Bo mester haci huiswerk cu Bo cabes. Bo mester studia e mercado, e finansanan, Bo mester sa un tiki di e negoshi cu Bo ta bay haci, prome cu Bo cuminsa cune. Esey ta e gran diferencia compara cu antes, unda djis trabou duro so tabata suficiente pa por a garantisa exito y progreso”, asina Daniel Ferrara a termina bisando.


text:
ORANJESTAD, Aruba: Diasabra ultimo a tuma luga e wega entre Merca y Panama den Nissan Stadium na Nashville, na Tennessee. Specialmente pa e wega aki, CONCACAF a invita Ing. Richard Dijkhoff, Presidente di Arubaanse Voetbal Bond, pa fungi como e “Match Commissioner” hunto cu e “Referee”, “Assistant Referee 1”, “Assistant Referee 2” y e “Fourth Official”, cu tur tabata procedente di Mexico.
E wega aki a conta cu masha interes, cu un stadion yen cu casi 48 mil fanatico, mientras cu e dos canalnan di television Univision y Fox Sports transmitiendo e wega den forma bibo. E wega a termina empata na 1 pa Merca y Panama.
Ta bon pa conta cu e aña aki ta di 14 edicion CONCACAF Gold Cup di Norte, Centro America y di Caribe. Tambe e ta di 24 campeonato total di CONCACAF den e region. Un total di 12 ekipo ta participa durante e weganan cu ta tuma luga na 14 diferente stadion den Merca.
E weganan a cuminsa dia 7 di juli y e wega final lo ta dia 26 di juli proximo y cu Merca como pais anfitrion.
A funda Arubaanse Voetbal Bond (AVB) na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.


text:
Scirbi pa Directiva di Asociacion di Empleadonan cu un Contrato Laboral Individual den Servicio di W.E.B. Aruba N.V.
Directiva di Asociacion di Empleadonan cu un Contrato Laboral Individual den Servicio di W.E.B. Aruba N.V. (“VWI”) a keda babuca di mira publica den algun corantnan matutino e anuncio di Utilities Aruba N.V. propagando namens un zogenaamd “Utilities Aruba Group”, kende officialmente no ta existi manera un grupo di compania registra den camera di comercio di Aruba, den cual anuncio ta solicita reaccion di companianan di fabricacion/operacion di parkenan di molina di biento pa genera coriente. Utilities Aruba N.V. ta berdad accionista di W.E.B. Aruba N.V. y di N.V. Elmar, pero di acuerdo cu nan meta oficial manera describi den nan statutonan deposita na Camera di Comercio di Aruba, no ta indica of duna manera meta cu Utilities Aruba N.V. ta den e business y tampoco tin e experticio tecnico ni comercial necesario pa por oficialmente saca un solicitacion publico pa exprecion di interes pa adkiri y cera un Power Purchase Agreement manera proponi den e anuncio den corant. Tur experticio tecnico, comercial y financiero relaciona cu un projecto di tal magnitud ta ubica y ta traha na W.E.B. Aruba N.V. y pesey VWI ta cuestiona fuertemente kico ta e intencion(nan) di Utilities Aruba N.V. pa cu e Expression Of Interest (EOI) aki pa adkiri un PPA di molina di biento sin cu ta W.E.B. Aruba N.V., e compania cu lo mester bay cumpra e coriente, ta lidera e projecto aki? Ta ki sorto di deal esaki lo bira? E lo bira un otro “EAGLE”-style deal den cual Utilities Aruba N.V. ta bin dicta y duna instruccion na WEB caminda cu WEB mester sinta na mesa cu un compania cu Utilities Aruba N.V. ta escohe? Lo bini un otro “Non-Disclosure Agreement” cu ni Parlamento di Aruba, e organo legislativo mas halto di Aruba, no mag han?a pa lesa y studie? Pakico Utilities Aruba N.V. ta saca solicitacion pa “exprecion di interes” (lesa ofertanan) pa algo cu Utilities Aruba N.V. no tin ningun experticio aden y no tin ningun recurso humano cualifica den servicio pa haci tur e evaluacionnan complica cu ta encera un projecto compleho asina? Pakico WEB, kende si tin e experiencia y hendenan cu e conocimento technico y comercial, pa desaroya un projecto asina di molina di biento no ta lidera e projecto aki den propio cas di trabou? Pakico Utilities Aruba N.V. ta tuma pasonan di actividadnan comercial di cual e meta stipula den Utilities Aruba N.V. su statutonan no ta menciona y no ta carga? Con VWI tin cu interpreta e “move” aki di Utilities Aruba N.V.? Acaso WEB no ta capacita mas pa lidera projectonan semehante? Of Utilities Aruba N.V. a contrata un “genio” comercial y tecnico cu sa tur cos y ta hala WEB un banda? Of por tin otro rasonnan pakico Utilities Aruba N.V. ta tuma e paso aki cu no ta conoci pa VWI? E destaho aki lo bira otro “blackbox” for di cual un compania escohi pa Utilities Aruba N.V. ta “pop-up” y WEB ta wordo “instrui” pa bay sinta na mesa cu ne? Mescos cu VWI ta cuestiona fuertemente e manera cu e destaho di RDA a tuma lugar. E destaho for di cual “EAGLE-LNG” a sali e compania cu a gana e destaho y despues WEB mester a sinta na mesa cu EAGLE-LNG pa cera un contract di compra di gas natural, VWI ta cuestiona fuertemente e modus operandi aki di Utilities Aruba N.V. pa cu e “destaho publico” aki pa un parke di molina di biento. WEB tabata forma parti di e destaho di RDA? WEB a participa den e escohencia di EAGLE-LNG? Te con lew VWI sa e respuesta na esaki ta “NO”. Si WEB ta participa den e destaho aki di Utilities Aruba N.V., e pregunta cardinal ta keda: kende lo tin e laatste woord riba e decision pa cu cua compania ta escohe? E ‘laatste woord’ lo ta na WEB of na Utilities Aruba N.V.? E sorto di ‘bokke sprongen’ nan aki cu Utilities Aruba N.V. ta haci ta lanta hopi pregunta! Pregunta manera kico ta e rason real pakico ta Utilities ta lidera e projecto aki y no WEB?
Directiva General di VWI.
Scirbi pa Utilities Aruba N.V.:
Scirbi pa Directiva General di Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.
Skirbi pa Directiva General di VWI.
Scirbi pa Booshi Wever, Partido UPP
Scirbi pa Booshi Wever, miembro di UPP
Skirbi pa Helena Croes, Aruba Warriors


text: Diahuebs mainta un delegacion di Departamento di Asuntonan Economico a bishita Minister Xiomara Maduro. Relaciona cu e 10 aña di existencia di e unidad IDEA cu ta resorta bao di Departamento di Asuntonan Economico, e directora Sra. Maria Pita-Dijkhoff, hunto cu Sra. Louella Croes-Ras y Sra. Judella Trim a entrega na minister Maduro un certificado di aprecio y un bunita obsekio, como muestra di agradecimiento pa e sosten y cooperacion brinda na IDEA durante e periodo cu Minister Maduro tabata encarga cu e ministerio di asuntonan economico. Minister Maduro a keda masha agradeci pa e reconocimento y a expresa cu tabata un placer y honor pa traha cu departamento di economia y IDEA na bienestar di Pais Aruba y a desea nan hopi forsa y exito den nan trabao.


text:
WILLEMSTAD — Na aña 2007, InselAir a introdusí un fondo destiná pa proyektonan humanitario, kultural i deportivo. E enfoke di nan semper tabata riba proyektonan ku ta involukrá hubentut, kua grupo FDDK i InselAir ta mira komo e futuro ku mester invertí aden pa un kambio positivo, loke ta kontribuí na e enrikesimentu i desaroyo di nos pais.
E aña aki, Inselair a duna FDDK un man pa yuda realisá un di e eventonan deportivo ku ta trese hobennan di varios isla huntu. Ta referí aki na weganan Interinsulair, kua e aña aki ta konta ku partisipashon di Aruba, Bonèiru, Sint Maarten i Kòrsou. E hobennan aki lo kompetí kontra otro den basketbòl i vòlibòl.
Despues di e kompetenshanan aki e fin di siman di 10 di mart próksimo, lo sigui na Aruba i Bonèiru den luna di aprel.
InselAir a kontribuí ku e transporte pa e hubentut por biaha di i pa e diferente destinashonnan unda e weganan interinsulair lo tuma lugá.
FDDK ta sumamente gradisí na e kontribushon di InselAir, motibu pa kua e weganan e aña aki ta karga e nòmber ‘Inselair Interinsulair 2016’.
Pa engradisemtu di nos Kòrsou nos tur, inkluyendo empresanan, mester inbolukrá nan mes mas den komunidat i aportá, lokual InselAir ta un bon ehèmpel di dje.


text:
WILLEMSTAD — Pa medio di e komunikado aki Federashon di Tènis di Mesa Kòrsou kièr invitá tur fanátiko di bon pinpòn pa bin presensia Torneo Compunel & Sons ku lo pone sèn kèsh i trofeo disponibel pe ganadónan. Lo ta presente den e torneo aki hungadónan di Aruba i Bonaire.
Di Aruba bo por bin mira den akshon entre otro Mario Lobo I Andy Gomes ku ta forma e ekipo di Aruba ku ta un di e mihonan den Caribe pa loke ta nan kategoria master.
Bonaire tambe ta manda Almar Nicolaas i J C Clementina , dos di nan mihó hungadónan. Huntu ku nos mihó 8 lo bai tin bataya tantu Djasabra komo Djadumingu na Sala Rekreo Irene Moreno na Muizenberg, banda di Little League Ball Park.
Djasabra ta start 5.00 di atardi ku e partidonan kaminda lo saka di e 4 grupo di 3 i e mihó 2 di kada ku lo pasa pa e finalnan su siguiente dia.
Djadumingu lo start mainta 10.00. Tur wega ta na nos sede na Muizenberg. Ta spera ku e torneo lo yega su final alrededor di 4.00 di atardi.


text:
Oranjestad- E proyekto pa konstruí un malekon nobo na Aruba, den forma di Malmok Boardwalk, a finalisá. Kanando riba e malekon, por kana kant’i laman for di e hotèl Ritz Carlton, te na Arashi.
Konstrukshon di e proyekto a start den febrüari 2019 i a keda kompletá den dos fase. E proyekto a wòrdu finansiá pa e Tourism Product Enhancement Fund (TPEF) ku a keda fundá pa yega na mehorashon di e produkto turístiko di Aruba. Tabata mira e proyekto komo un invershon nesesario pa por hasi e área di e hotèlnan ‘High Rise’ mas atraktivo. Banda di esei, e ta brinda un oportunidat ekslelente pa habitantenan mes praktiká deporte i kana.
E di dos parti di e proyekto tabata enserá konstrukshon di un area p a kana, ponementu di klenku, ponementu di lus di kaya i tambe un parti di malekon na Fiserhman Hut. Alabes tambe a trese sierto mehorashon na kamindanan eksistente banda di Fisferhman’s Hut.


text:
Oranjestad-Pueblo di Aruba, ora algo no ta original of no ta funciona manera mester ta, esaki ta wordo yama pa algo cu ta ‘nep’. Den caso di Parlamento di Aruba, a base di e echonan cu ta tuma lugar ey den, pueblo por bisa cu Aruba tin un nep parlement? Un parlamento cu ta parce di ta funciona corecto pero cu ta laga hopi di desea. Esaki no solamente ta mi opinion personal, pero mi ponencianan ta haya rason door di expresionnan di e propio ex Gobernador. Den su discurso di despedida, sr. Gobernador a declara cu Parlamentarionan mester controla Gobierno y di ta critico pa aproba of desaproba legislacion. Cu otro palabra, e parlamentarionan actual y muy en particular fraccion di AVP, NO a haci asina! E parlamentarionan di AVP NO a controla y ni tabata critico cu Gobierno su maneho. Esey sr. Gobernador tabata bisando. Contrario na esaki, e parlamentarionan di AVP a controla y tabata critico riba oposicion den Parlamento pa 7 aña largo y ta siguiendo asina. Tambe sr. Gobernador a declara cu como representantenan di pueblo eligi, ta boso tarea pa independientemente, a base di boso propio formacion di huicio, criterio y a base di boso consenshi, pa haci escogencianan. Aki sr. Gobernador ta referi na e echo cu pa 99.9% di tur e leynan y mocionnan pasa den Parlamento, fraccion di AVP a vota manera Zombi. Djis vota pro e proposicion, si esaki ta bini di e skina Berde. Tambe cu aparentemente fraccion di AVP no tin consenshi. Di lo contrario e lo no a bisa asina. Ta hustamente pasobra e forma di hiba maneho den Parlamento ta uno sin norma, sin balor y sin consenshi, sr. Gobernador a menciona e parti aki. Otro declaracion negativo tabata cu si parlamento, por ehempel, unanimamente, y los for di color politico, acepta un mocion, anto ta nan tarea pa percura tambe pa esaki wordo ehecuta. Kiermen cu parlamento ta nonchalant. Nan no ta follow-up riba continuacion di dicho leynan aproba. Tur cos ta keda den lachi toch? Un dikke vette NUL sr. Gobernador a duna e Parlamento di Aruba. Berguensa! Anto nan ta hari tambe durante e ocasion di despedida di sr. Gobernador. Esey ta musta pueblo di Aruba con hopi ta interesa e parlamentarionan di AVP, con sr. Gobernador a evalua nan funcionamento. Awor un parlamentario cu un consenshi di klinker no por sinti si. E resultado di e declaracionnan ta un berguensa pa esnan (manera cu e propio sr. Gobernador a bisa) cu a eligi e parlamentarionan di AVP pa controla y pa sigui den forma critico, e maneho di gobierno y pa aproba of desaproba legislacion. Pueblo tin e oportunidad di drecha cos otro aña cu su voto di coreccion.
Archive for December, 2016
Karel Maduro di MEP: E parlamentarionan di AVP NO a controla y ni tabata critico cu Gobierno su manehoPosted: December 23, 2016 in Uncategorized
COSME organizes the first Regional Summit – Chambers of Commerce Caribbean OCTsPosted: December 23, 2016 in Uncategorized
Oranjestad-Aruba, December 22, 2016 – The “Regional Summit Chambers of Commerce Caribbean OCTs,” held in Aruba on December 5 and 6, 2016, was a main COSME program organized for senior officials from each OCT Chamber of Commerce to share successes and case studies that will assist with future development of the individual OCT Chambers. Mrs. Daphne Lejuez, President and Mrs. Sonja Velthuizen, Director attended these meetings on behalf of the Aruba Chamber of Commerce and Industry.
The two-day summit covered subjects such as Chamber Best Practices, Regional Chamber Cooperation, Regional Platform (Post-COSME strategic objectives of the COSME program, namely to improve the capacity of Business Support Organizations (BSOs)) as well as regional collaboration promotion.
A number of interactive presentations were made during the summit, which included Mr. Koos Sneek’s (President of the joint Chamber of Commerce for Sint Eustatius and Saba). He described how annual coordination of the Dutch Chambers of Commerce can enable the ability to share best practices.
Mr. Michael Seepersaud discussed the establishment of a Coordinating Centre to promote Trade and Investment and Private Sector Development among Caribbean OCTs. Some of the benefits shared by the presenters, including Mr. Wil Pineau, CEO of the Cayman Islands Chamber of Commerce, were that Chambers should be, able to support their businesses by providing access to up-to-date demographic and benchmarking statistics, training and education programs (online and on-demand), connection to the ACCE network, mentorship, participation in events, etc. Mr. Andrew Ingraham, Principal Bahamian-American Chambers of Commerce and President/CEO of NABHOOD, gave a passionate and motivating presentation detailing what is meant by the international reach of the Chambers’ position in the private sector. The Chambers hold a unique position, assisting and supporting the growth of businesses because of their independence from political influence. The strongest and most successful Chambers represent the business sector on the international stage, not the government. The Chambers’ role is that of an advocate on behalf of the business sector.
The summit concluded with an interactive panel discussion about the potential Structure of Collaboration.
ABOUT COSME
COSME is a 54-month program with the responsibility to disperse 15M Euros to projects benefitting participating Caribbean Territories. The funds were made available by the European Union (EU). The program’s overall objective is to contribute to the sustainable and climate- resilient economic diversification and prosperity of Caribbean OCTs by improving the competitiveness of Small and Medium-sized Enterprises (SMEs) in the participating territories.
http://www.cosmeprogramme.org http://www.facebook.com/cosmeprogramme
Setty Christiaans-Yarzagaray di MEP: Mi deseonan di Pasco y fin di aña pa e pueblo di ArubaPosted: December 22, 2016 in Uncategorized
Oranjestad-Semper na fin di un aña ta momento cu hopi ta tuma nan tempo pa reflexiona riba cosnan bon cu por a pasa durante trayectoria di e aña pero sigur tambe riba cosnan menos bon. Semper agradecido pa cosnan bon cu ta pasa nos pero nos mester gradici tambe pa loke ta pasa nos cu ta menos bon. Bida tin hopi les cu nos ta supone di siña y hopi biaha ta netamente cosnan menos bon ta siña nos e lesnan aki. Pa un pais esaki no ta diferente.
Den e aña cu ta bin, mas ainda ta anticipa cu Aruba lo tin retonan grandi atrobe pa enfrenta. Riba dje ta bay ta un aña di eleccion na unda pueblo lo bay tin e oportunidad atrobe pa scoge un gobierno basa riba nan opinion y gusto di ki desaroyo lo tin deseo di wak riba nos isla.
Mi deseo ta pa pueblo di Aruba naturalmente desea ambiciosamente pa Aruba pero semper teniendo na cuenta cu desaroyonan realistico y sostenibel. Cu por ta desaroyonan na unda efectonan positivo por dura pa tempo largo y lo tin consecuencianan beneficioso na bienestar y progreso general di pais Aruba. Mi ta spera di curason cu nos hobennan, nos grandinan y comunidad en general lo sa di uza e oportunidad aki pa uza nan huicio na momento di haci nan escogencia.
Mi deseo ta cu henter pueblo di Aruba por pasa feliz dianan di fiesta semper recordando e significacion real di Pasco. Feliz aña 2017 yena cu amor, felicidad, prosperidad y bendicion di e Ser Supremo. Esnan cu tin ambundantemente comparti cu esnan cu tin menos recurso p’asina purba trece felicidad den mas hogar na Aruba… na e manera aki nos por contribui na felicidad comparti na Aruba. Ay nobe!
Sr. Guillfred Besaril (MEP): “2016; Un aña di record Preocupante!”Posted: December 22, 2016 in Uncategorized
ORANJESTAD-Diaranson mainta durante conferencia di prensa di partido MEP, Parlamentario señor Guillfred Besaril a tuma tempo pa mira bek riba un aña 2016 cu un record sumamente preocupante di crimen y delincuencia. Un aña caminda mas cu 60 atraco a ser cometi. Un aña caminda varios persona a wordo herida y maltrata durante e atraconan aki. Un aña den cual hasta un comerciante hopi keri den nos comunidad a perde su bida den un acto criminal. Sr. Besaril a sigui declara lo siguiente.
“Ta tristo pa realisa cu e aumento drastico di criminalidad na Aruba ta algo historico. E aña aki mas cu nunca antes den historia di nos Pais, comunidad Arubano ta wordo confronta cu un sentimento impresionante di insiguridad. Un sentimento cu a pone un cantidad grandi di hende dicidi na bay marcha y entrega un manifiesto na e gobierno actual exigiendo mas siguridad y accionnan concreto pa loke ta trata e lucha contra criminalidad”. Parlamentario Besaril a sigui elabora cu e ta mira mecanismonan eficiente cu ta wordo aplica na otro Pais, pero no na Aruba.
“E mecanismonan aki ta na Aruba su alcance, sinembargo pa motibo di un maneho ad-hoc y anticua sea no ta wordo aplica y si utilise mes, e no ta sucede na un manera efectivo. No tin motibo pa Aruba sigui e tendencia actual di insiguridad. Cu un maneho fiho y estricto por a evita hopi dolor y disgusto na nos Pueblo. Por ehempel si tabatin mas presencia di autoridad uniforma riba caya, si a percura pa Aruba tin su mesun servicio di helicopter, si a flexibilisa e forma di labora den e cadena hudicial y si a percura pa nos frontera ta bon proteha nos lo por a evita hopi dolor na nos hendenan”. Sr. Besaril ta convenci cu e servicio di helicopter ta necesario y hunto cu partido MEP lo duna tur di su parti pa trece e servicio aki bek lo mas pronto cu ta posibel.
“Na Aruba nos ta haci masha poco uzo di tecnologia. Mi por menciona por ehempel e uzo di drones, vigilancia di camara y otro aparatonan moderno manera un boton di panico, cu por wordo uza pa preveni criminalidad. Pero e maneho actual a enfoca mas riba combati criminalidad di forma reactivo (pues una bez cu e baca a hoga caba) y no cu e accento necesario na prevencion di criminalidad. Den e aspecto aki ami por medio di partido MEP lo ta completamente diferente desde otro aña na momento cu MEP drenta gobierno. Nos lo traha den un forma preventivo y duna tur loke tin pa trata na evita actonan criminal di sosode. A bira ora pa nos ta mas critico y stop di defende cierto cifranan. E no ta un cuestion solamente di cuanto caso a keda resolvi. No tin espacio pa simpatia politico pasobra mientras tanto ta Pueblo ta bibando cu e realidad eyfo!
Nos di MEP a compronde e mensahe di Pueblo; TA BASTA! Y den e cuadro aki MEP no ta solamente un opcion pa e siguiente gobernacion. Partido MEP ta é solucion! Nos ta un partido cu experiencia y di un vision cla y raspa pa ataca e problema di insiguridad na Aruba!” Sr. Besaril ta termina di forma enfatico.
Mensahe di Pasku di Nasementu di Obispado di WillemstadPosted: December 22, 2016 in Uncategorized
Oranjestad-Rumannan,
E fiesta di Pasku di Nasementu ta introdusí nos den e misterio di Dios su miserikòrdia. Ora nos kontemplá e lugá di nasementu di Hesus na Bètlehèm, nos ta keda asombrá riba e manera inkreibel i maravioso ku Dios a skohe pa bin bishitá nos. E ambiente, e personanan, tur elemento ta mustra sensies i humildat. No tin lugá pa “mundanidat”. No tin nada ku ta kita nos atenshon. E silensio i hasta e skuridat di anochi ta invitá nos pa pone nos mirada riba Esun ku ta drumi den e lugá kaminda bestianan ta kome. “Dios a mustra su miserikòrdia i su bondat dor di ofresé salbashon na tur hende” (Tito 2,11). Asina San Pablo ta bisa. Si Dios a skohe e manera aki pa bin salba nos, p’esei nos tambe ta yamá pa bira humilde i disponibel pa asumí e mes un aktitut i forma parti di su reino. El a mustra nos e kaminda pa bai serka esnan ku tin mas nesesidat.
Obispado di Willemstad ta deseá un Pasku di Nasementu yená ku e amor miserikòrdioso di Señor Hesus ku lo hasi nos misionero di legria i speransa den nos famia i komunidat.
Un Felis Pasku di Nasementu di nos Señor Hesukristu pa un i tur!
+ Luis A. Secco, SDB
EVELYN WEVER-CROES: DANKI GOBERNADOR FREDDIS REFUNJOL DEN NOMBER DI HENTER PUEBLO DI ARUBA Y di e gran famia di MEP en especialPosted: December 22, 2016 in Uncategorized
ORANJESTAD – Parlamento den un reunion solemne diamars ultimo a tuma despedida di sr. Freddis Refunjol. Lider di fraccion di MEP, Evelyn Wever-Croes, a duna un discurso na e ocasion ey cu a toca hopi curason.
“Den nomber di pueblo di Aruba en general, di e famia di Movimiento Electoral di Pueblo en especial y muy en especial den nomber di e pueblo di Savaneta, mi ta gradisi y felicita sr. Refunjol pa e forma digno y excelente cu el’a ehecuta e cargo di Gobernador.
Un carera sirbiendo comunidad di Aruba, cu a cuminsa desde su entrada den mundo di enseñansa algun aña pasa, sigui pa su entrada den politica na aña 1983, cu a permiti’e ocupa varios funccion, den Parlamento di Aruba y den Gobierno di Aruba. Tambe atravez di deporte el’a sirbi comunidad, den su tempo liber, practicando deporte, y tambe yudando y guiando hobennan den deporte, siendo asina un ‘role model’ pa nan.
12 aña y 8 luna pasa sr. Refunjol a wordo proponi pa sr. Nelson Oduber, prome minister e tempo ey, como candidato di Gobierno di Aruba pa Gobernador. Algo sigur historico mirando cu sr. Refunjol tabata den e mundo politico. Sinembargo, debi na e persona di sr. Refunjol, un hende di tur hende, un hende di integridad intachable, y un Arubiano di curason, e proposicion aki a wordo carga pa tur partidonan politico di Aruba, y a wordo acepta pa e tempo ey, Reina Beatrix como e representante di Reino na Aruba y esey ta algo hopi grandi.
E forma con sr. Refunjol a desplega su cargo di Gobernador tabata un forma digno y excelente. Tur hende ta pasa, durante su carera, den momentonan bon, bunita y momentonan menos bon, bunita; y ta e forma con bo ta reacciona ta defini bo, como ser humano y como profesional, como representante di Reino aki na Aruba. Indudablemente e momento cu a defini e carera di sr. Refunjol, tabata na momento cu e mester a atende cu e crisis den Reino na juli 2014, cu a desemboca den e Koninklijk Besluit, y mes momento atende cu e crisis nacional cu e welga di hamber y protesta di manifestantenan rabia dilanti di su oficina. Na e momentonan ey sr. Refunjol a demostra grandesa y clase, y a ehecuta su responsablidadnan cu dignidad di cual awe henter Aruba ta hopi orguyoso di dje.
Esaki ta locual ta defini sr. Refunjol su trayectoria como Gobernador, y tambe su legado. Sr. Refunjol a sa di conberti un carera politico, culmina cu e trayectoria como Gobernador, den algo hopi bunita. Esaki ta e legacy di sr. Refunjol, y ta un inspiracion pa mi persona, y pa mas politico.
Mi ta gradisi tambe sra. Refunjol, y famia pa e permiti sr. Refunjol dedica su bida na sirbi nos comunidad. E respet y aprecio cu tin den henter nos comunidad pa sr. refunjol y su famia, sigur ta algo di ta hopi orguyoso di dje. Cu Dios bendicion’e y su famia den futuro”, tabata palabranan di sra. Evelyn Wever-Croes, lider di MEP.
- Pueblo Ta Papia ta start dia 3 di Januarie 2016.
- Scucha pueblo duna su opinion-Tur dia for di dialuna pa diabierna for di 1.30 – 3.00 P.M.
- Atravez di Hit 94 y Cyber Fm Boneiro.
- Pueblo Ta Papia e Programa di puebo.


text:
ORANJESTAD – Tur aña dia 8 di maart mundo henter ta observa y conmemora Dia Internacional di Hende Muhe. Un dia yena cu palabra di elogio, admiracion y mensahe bunita pa encurasha nos hende muhe, specialmente nos hobennan pa nan desaroya nan mes y no keda atras den un mundo cu hopi biaha ta domina pa e ser masculino. E aña aki mes e tema tabata ‘Break the Bias,’ un apelacion pa kibra cu tur prehuicio cu por ta existi pa cu e ser femenino.
Na Aruba tambe nos a conmemora e dia aki cu hopi atencion y mester bisa cu nos Pais ta bendiciona cu hopi hende muhe cu ta inspira otro pa e manera cu nan a sa di desaroya nan mes den nos comunidad. Na mes momento e aña aki tambe a bira mas visibel con, ‘forsanan’ cu no ta kere den e liderazgo feminino di nos Pais, ta manifestando nan mes na e manera di mas baho posibel pa purba kibra e avance di dos hende muhe cu a percura pa desaroya nan mes y a tuma e curashi pa ocupa un funcion den politica y liderazgo di Aruba. Aki ta referi na e atakenan baho contra nos Minister President Evelyn Wever Croes, kende ta habri e caminda pa hopi otro hende muhe como e prome minister-president femenino di Aruba, y na mi persona, Xiomara Maduro, como Minister di Finansa y Cultura di Aruba. Un responsabilidad cu hopi no lo tin e curashi pa tuma na bienestar di nos Pais.
E ta conoci cu e tarima politico ta domina pa e hende homber, pero ta conoci tambe cu mas y mas hende muhe ta haci nan entrada y ta posiciona nan mes exitosamente como lidernan di nan Pais. Na Aruba tambe ta asina y mas hende muhe ta acepta e reto pa traha na bienestar di nos Pais den e ambito politico. Den e luz di e celebracion di Dia di Hende Muhe 2022, nos lo tin cos pa gaba mundo cun’e, pero lamentablemente e atakenan baho diariamente contra dos mandatario femenino di nos Pais ta trece un mancha riba e orguyo cu nos por tin como Pais cu ta balora su hende muhenan den posicion di liderazgo. Mescos cu mundo ta balora un Pais na e manera cu nan ta trata nan mascota, na analogia lo bo por bisa cu Aruba ta wordo midi na e momentonan aki na e manera cu ta trata cu e hende muhe den e posicion di liderazgo.
Nos por tin diferencia di opinion, pero esaki no mester hiba na scenario di lastra mandatarionan femenino cu palabranan ofensivo, caricatura vulgar y videonan cu ta atacha e dignidad di e hende muhe. E ta un lastima y un berguensa cu pa falta di argumento ta recuri na e forma mas baho di oposicion contra dos mandatario femenino di Aruba. Banda cu e ta manda un señal demotivador na tur nos hende muhenan cu ta pensa pa sirbi Aruba den e nivelnan di mas halto den politica di nos Pais, e ta ofende e sernan stima di e mandatarionan cu no tin e ‘cuero diki politico’ cu Minister-President y Minister di Finansa di un Pais mester tin.
E forma baho aki cu nos Pais ta observa contra dos mandatario femenino di Aruba ta mustra nos cu tin hende ainda na nos Pais cu no ta balora nan señora casa, nan yiu muhernan y nan propio Mama cu a brinda nan bida. Cada bes cu recuri na e forma baho di hiba oposicion aki, ta limita e speransa di Aruba pa conoce mas hende muhe den posicion di liderazgo. No ta Dia di Hende Muhe so mester papia bunita, henter aña mester mustra cu nos actonan cu na Aruba nos ta balora y apoya nos hende muhenan cu tin e curashi y motivacion pa asumi un posicion di liderazgo den nos comunidad, specialmente den politica y gobernacion di nos Pais.